1, 2. Nsɛntitiriw bɛn na esisii ansa na Daniel refi ne kyerɛwtohɔ no ase?\nWOFII Daniel nkɔmhyɛ nhoma no kyerɛw ase wɔ bere a na nsakrae titiriw rekɔ so wɔ amanaman no mu. Ná Asiria hweree n’ahenkurow Niniwe nkyɛe koraa. Na wɔama Misraim adan ɔman a ɛho nhia ahe biara wɔ Yuda man no kesee fam. Na Babilon redan tumi titiriw ntɛmntɛm wɔ wiase tumidi ho apereperedi no mu.\n2 Wɔ 625 A.Y.B. mu no, Misrini Farao Neko bɔɔ mmɔden a etwa to sɛ obesiw trɛw a na Babilon retrɛw akɔ kesee fam no ano. Ne saa nti, odii n’asraafo anim kɔɔ Karkemis a na ɛda Eufrate Asubɔnten atifi fam ano no. Ná Karkemis ko no, sɛnea wɔbɛfrɛɛ no no yɛ abakɔsɛm mu ade titiriw a ɛkyerɛɛ nea ɔwɔ tumi pefee. Babilon asraafo a Ɔheneba Nebukadnesar tua wɔn ano no kunkum Farao Neko asraafo dɔm no pasaa. (Yeremia 46:2) Esiane sɛ Nebukadnesar nkonimdi no hyɛɛ no mpamden nti, ɔko faa Siria ne Palestina, na ɔmaa tumi biara a na Misraim di wɔ beae yi baa awiei. Ne papa Nabopolassar wu nkutoo na ɛma ogyaee n’akodi no bere tiaa bi.\n3. Dɛn na efii ɔko a edi kan a Nebukadnesar ne Yerusalem koe no mu bae?\n3 Afe a edi hɔ no, Nebukadnesar—a afei de wɔasi no Babilon hene no—san fii n’akodi no ase wɔ Siria ne Palestina. Ɛyɛ bere yi mu na ɔkɔɔ Yerusalem nea edi kan. Bible no bɔ amanneɛ sɛ: “Ne bere so na Babel hene Nebukadnesar tu bae, na Yehoiakim yɛɛ no akoa mfe abiɛsa; na ɔdanee tew no so atũa.”—2 Ahene 24:1.\nNEBUKADNESAR WƆ YERUSALEM\n4. Ɔkwan bɛn so na ɛsɛ sɛ yɛte asɛm “Yehoiakim afe a ɛto so abiɛsa” a ɛwɔ Daniel 1:1 no ase?\n4 Asɛm “mfe abiɛsa” no kyerɛ biribi titiriw ma yɛn, efisɛ nsɛm a efi Daniel nhoma no ase kenkan sɛ: “Yuda hene Yehoiakim afe a ɛto so abiɛsa mu no, Babel hene Nebukadnesar baa Yerusalem, na ɔbɛka hiaa mu.” (Daniel 1:1) Wɔ Yehoiakim a odii hene fi 628 besi 618 A.Y.B. ahenni afe a ɛto so abiɛsa mu no, na Nebukadnesar nnya mmɛyɛɛ “Babilon hene,” nanso na ɔno na obedi ade. Wɔ 620 A.Y.B. mu no, Nebukadnesar hyɛɛ Yehoiakim sɛ ontua tow. Nanso bɛyɛ mfe abiɛsa akyi no, Yehoiakim tew atua. Enti, ɛyɛ afe 618 A.Y.B. anaa Yehoiakim a na ɔyɛ Babilon akoa no ahenni afe a ɛto so abiɛsa mu na Ɔhene Nebukadnesar kɔɔ Yerusalem ne mprenu so kɔtwee otuatewfo Yehoiakim aso.\n5. Dɛn na efii ɔko a ɛto so abien a Nebukadnesar ne Yerusalem koe no mu bae?\n5 Nea efii ntua yi mu bae ne sɛ “[Yehowa, NW] de Yuda hene Yehoiakim ne Onyankopɔn fi nneɛma no bi hyɛɛ ne nsa.” (Daniel 1:2) Ɛbɛyɛ sɛ obi hyɛɛ da kum Yehoiakim anaasɛ owui wɔ atuatew mu, wɔ ntua no mfiase pɛɛ. (Yeremia 22:18, 19) Wɔ 618 A.Y.B. mu no, ne babarima Yehoiakin a na wadi mfe 18 no bedii n’ade. Nanso Yehoiakin ahenni dii asram abiɛsa ne dadu pɛ, na ɔde ne ho mae wɔ 617 A.Y.B. mu.—Fa toto 2 Ahene 24:10-15 ho.\n6. Dɛn na Nebukadnesar de Yerusalem asɔrefie no mu nnwinne kronkron no yɛe?\n6 Nebukadnesar faa Yerusalem asɔrefie hɔ nnwinne kronkron no sɛ asade “na ɔsoa de kɔɔ Sinar asase so de kɔɔ ne nyame fi, na ɔde nnwinne no kɔɔ ne nyame” Marduk, anaa Merodak wɔ Hebri mu “adekoradan mu.” (Daniel 1:2; Yeremia 50:2) Wohuu Babilonfo nkyerɛwee bi a wɔkyerɛ sɛ Nebukadnesar ka Marduk asɔrefie ho asɛm wom sɛ: “Mede dwetɛ ne sika kɔkɔɔ ne aboɔden abo siee mu . . . na mede m’ahenni ademude adekoradan sii hɔ.” Yɛbɛsan akenkan nnwinne kronkron yi ho asɛm wɔ Ɔhene Belsasar nna no mu.—Daniel 5:1-4.\nYERUSALEM MMERANTEWAA MU ANIMDEFO\n7, 8. Dɛn na yebetumi ahu wɔ Daniel 1:3, 4, ne 6 mu afa nnipa ko a Daniel ne n’ayɔnkofo baasa no yɛ ho?\n7 Ɛnyɛ Yehowa asɔrefie ademude nkutoo na wɔde kɔɔ Babilon. Kyerɛwtohɔ no ka sɛ: “Na ɔhene ka kyerɛɛ n’apiafohene Aspenas, sɛ ɔmfa Israelfo mu, ahene asefo ne mmapɔmma no mu mmerantewa a wɔn ho nni dɛm na wɔn ho yɛ fɛ, na wɔn ani atew, nyansa nyinaa mu, na wonim de na wɔwɔ nhumu, na wobetumi agyina ɔhene aban mu.”—Daniel 1:3, 4.\n8 Henanom na wɔpaw wɔn? Wɔka kyerɛ yɛn sɛ: “Na wɔn mu bi a wofi Yudafo mu ne Daniel, Hanania, Misael ne Asaria.” (Daniel 1:6) Eyi ma yehu Daniel ne n’ayɔnkofo a anka yennim wɔn ho nsɛm no ho biribi. Sɛ nhwɛso no, yehu sɛ na wɔyɛ ahene abusua a ɛne ‘Yuda no mufo.’ Sɛ na wɔyɛ adehye anaa wɔnyɛ no, ntease wom sɛ yebenya adwene sɛ anyɛ yiye koraa no na wofi mmusua a ɛwɔ din ne tumi bi mu. Adwene ne nipadua mu ahoɔden a na wɔwɔ akyi no, na wɔwɔ ntease, nyansa, nimdeɛ ne nhumu—na wɔwɔ saa su yi nyinaa bere a na wosusua ma wotumi frɛ wɔn “mmerantewa,” a ebia na wɔyɛ mmarimaa. Ɛbɛyɛ sɛ na Daniel ne n’ayɔnkofo no da nsow—Yerusalem mmerantewa mu animdefo.\n9. Dɛn nti na ɛda adi sɛ na Daniel ne n’ayɔnkofo baasa no wɔ awofo a wosuro Onyankopɔn?\n9 Kyerɛwtohɔ no nka nnipa ko a na wɔyɛ mmerantewa yi awofo nkyerɛ yɛn. Nanso, ɛda adi sɛ na wɔyɛ nnipa a wosuro Onyankopɔn a wɔantoto wɔn asɛyɛde ahorow a na wɔwɔ sɛ awofo no ase. Sɛ wohwɛ abrabɔ ne honhom fam porɔwee a na abu so wɔ Yerusalem saa bere no, titiriw wɔ “ahene asefo ne mmapɔmma” mu no a, ɛda adi sɛ Daniel ne n’ayɔnkofo baasa no annya su pa ahorow a wohui wɔ wɔn ho no kwa. Akyinnye biara nni ho sɛ wɔn awofo werɛ howee bere a wohui sɛ wɔafa wɔn mmabarima no de wɔn kɔ akyirikyiri asase bi so no. Sɛ na wobetumi ahu nea ebefi mu aba a, anka hwɛ sɛnea wɔn ani begye afa! Hwɛ hia a ɛho hia sɛ awofo tete wɔn mma wɔ “[Yehowa, NW] kasakyerɛ ne nyansakyerɛ mu.”—Efesofo 6:4.\nWƆPƐE SƐ WONYA WƆN ADWENE SO TUMI\n10. Dɛn na wɔkyerɛkyerɛɛ Hebrifo mmerantewa no, na na eyi atirimpɔw ne dɛn?\n10 Apereperedi a ɛbɛma wɔanya mmerantewa nnommum yi adwene so tumi fii ase ntɛm ara. Nea ɛbɛyɛ na Nebukadnesar ama Hebrifo mmerantewa no ayɛ wɔn ade sɛ Babilonfo no, ɔhyɛɛ mmara sɛ ne mmapɔmma ‘nkyerɛ wɔn Kaldeafo nhoma ne kasa.’ (Daniel 1:4) Na ɛnyɛ nhomasua bi kɛkɛ. The International Standard Bible Encyclopedia kyerɛkyerɛ mu sɛ “na eyi hwehwɛ sɛ wosua Sumeria, Akadia, ne Aram . . . , ne kasa afoforo, ne nhoma pii a wɔde kasa ahorow yi akyerɛw no.” “Na nhoma pii” no bi yɛ abakɔsɛm, akontaabu, nsoromma ho nimdeɛ, ne nea ɛkeka ho. Nanso, na “nyamesom ho kyerɛw nsɛm, omina [abosonkɔm] ne nsoromma mu hwɛ . . . yɛ emu fã kɛse.”\n11. Dɛn na wɔyɛe na ama Hebrifo mmerantewa no agye Babilon ahemfie asetra atom?\n11 Nea ɛbɛyɛ na Hebrifo mmerantewa yi agye Babilon ahemfie amammerɛ ahorow atom koraa no, “ɔhene yii wɔn ahennuan no bi, da biara ne ne de, ne nsã a ɔnom no bi, sɛ wɔnyɛn wɔn mfe abiɛsa; na ɛno akyi wommegyina ɔhene anim.” (Daniel 1:5) Afei nso, “apiafohene no totoo wɔn din: ɔtoo Daniel Beltesasar, na ɔtoo Hanania Sadrak, na ɔtoo Misael Mesak, na ɔtoo Asaria Abed-Nego.” (Daniel 1:7) Bible mmere mu no, na wɔtaa ma obi din foforo de kae asɛntitiriw bi a esii wɔ n’asetra mu. Sɛ nhwɛso no, Yehowa sesaa Abram ne Sarai din yɛɛ no Abraham ne Sara. (Genesis 17:5, 15,16) Sɛ onipa bi tumi sesa obi foforo din a, na edi adanse pefee sɛ ɔwɔ no so tumi. Bere a Yosef bɛyɛɛ aduan sohwɛfo wɔ Misraim no, Farao too ne din sɛ Safnat-Panea.—Genesis 41:44, 45; fa toto 2 Ahene 23:34; 24:17 ho.\n12, 13. Dɛn nti na yebetumi aka sɛ Hebrifo mmerantewa no din a wɔsesae no yɛ mmɔden a wɔbɔe sɛ wɔbɛsɛe wɔn gyidi?\n12 Wɔ Daniel ne ne Hebrifo nnamfo baasa no fam no, na sesa a wɔsesaa wɔn din no kyerɛ biribi titiriw. Na din a wɔn awofo de ama wɔn no ne Yehowa som hyia. Daniel kyerɛ “Onyankopɔn Ne Me Temmufo.” “Hanania” kyerɛ “Yehowa Ayi Ɔdom Adi Akyerɛ.” “Misael” betumi akyerɛ “Hena na Ɔte Sɛ Onyankopɔn?” “Asaria” kyerɛ sɛ “Yehowa Aboa.” Akyinnye biara nni ho sɛ na wɔn awofo hwɛ kwan denneennen sɛ wɔn mmabarima no benyin wɔ Yehowa Nyankopɔn akwankyerɛ ase abɛyɛ n’asomfo anokwafo.\n13 Nanso, din foforo a wɔde maa Hebrifo baanan no nyinaa fa atoro anyame ho, na ɛbɛyɛɛ sɛnea saa anyame no abrɛ nokware Nyankopɔn no ase. Hwɛ mmɔden kɛse a wɔbɔe sɛ wɔbɛsɛe saa mmerantewa yi gyidi!\n14. Dɛn na din foforo a wɔde maa Daniel ne n’ayɔnkofo baasa no kyerɛ?\n14 Wɔsesaa Daniel din yɛɛ no Beltesasar, a na ɛkyerɛ sɛ “Bɔ Ɔhene Nkwa Ho Ban.” Ɛda adi sɛ na eyi yɛ mpae tiawa a wɔbɔ Bel anaa Marduk, Babilon onyame titiriw no. Sɛ Nebukadnesar ka ho na wɔpaw din yi maa Daniel anaa ɔnka ho no, ɛyɛɛ no dɛ sɛ ohui sɛ ɛte sɛ nea “[ne] nyame no din te.” (Daniel 4:8) Wɔtoo Hanania din sɛ Sadrak, na animdefo bi gye di sɛ ɛyɛ din abien a ɛbom biako a ɛkyerɛ “Aku Ahyɛde.” Anwonwasɛm ne sɛ na Aku yɛ Sumeriafo nyame bi din. Wɔfrɛɛ Misael sɛ Mesak (ebetumi ayɛ Mi·sha·aku), a ɛne “Hena na Ɔte Sɛ Onyankopɔn?” a wɔde anitew adan no “Hena na Ɔte Sɛ Aku?” Babilonfo din a wɔde maa Asaria ne Abed-Nego a ɛbɛyɛ sɛ ɛkyerɛ sɛ “Nego Akoa.” Na “Nego” yɛ ɔkwan foforo a wɔfa so kyerɛw “Nebo,” onyame bi a wɔde Babilonfo sodifo dodow bi too no no din.\nWOSII WƆN BO SƐ WƆBƐKƆ SO ADI YEHOWA NOKWARE\n15, 16. Asiane ahorow bɛn na Daniel ne n’ayɔnkofo no hyiae afei, na dɛn na wɔyɛe?\n15 Na Babilonfo din, ntetee foforo ho nhyehyɛe, ne aduan soronko no—nyinaa nyɛ mmɔden a wɔbɔe sɛ wɔbɛma Daniel ne Hebrifo mmerantewa baasa no abɔ wɔn bra sɛ Babilonfo nko, na mmom sɛ wɔde bɛtwe wɔn afi wɔn ankasa Nyankopɔn, Yehowa, no ne wɔn som ntetee ho. Na dɛn na mmerantewa yi bɛyɛ bere a na wohyia nhyɛso ne sɔhwɛ yi nyinaa no?\n16 Kyerɛwtohɔ a efi honhom mu no ka sɛ: “Daniel bɔɔ ne tirim [sii nketekrakye wɔ ne komam, NW] sɛ ɔremfa ɔhene nnuan ne nsa a ɔnom no ngu ne ho fĩ.” (Daniel 1:8a) Ɛwom sɛ Daniel nkutoo din na wɔbɔe de, nanso nea esii wɔ ɛno akyi no kyerɛ sɛ n’ayɔnkofo no penee ne gyinaesi no so. Asɛm “sii nketekrakye wɔ ne komam” no kyerɛ sɛ nea Daniel awofo ne afoforo de kyerɛkyerɛɛ no wɔ fie no duu ne komam. Akyinnye biara nni ho sɛ ntetee a ɛte saa ara kyerɛɛ Hebrifo afoforo baasa no kwan wɔ wɔn gyinaesi mu. Eyi kyerɛ mfaso a ɛwɔ so sɛ yɛbɛkyerɛkyerɛ yɛn mma, bere a ɛte sɛ nea wosua dodo sɛ wɔbɛte ase mpo no.—Mmebusɛm 22:6; 2 Timoteo 3:14, 15.\n17. Dɛn nti na Daniel ne n’ayɔnkofo no poo ɔhene aduan a na wɔde ma wɔn da biara no nkutoo na wɔampo nhyehyɛe afoforo no?\n17 Dɛn nti na Hebrifo mmerantewa no poo nnuan ne nsa no nkutoo na wɔampo nhyehyɛe afoforo no? Adwene a na Daniel kura no kyerɛ nea enti a wɔyɛɛ saa: ‘Ɔrengu ne ho fĩ.’ Na ‘Kaldeafo nhoma ne kasa a obi besua’ ne Babilonfo din a wɔde bɛma no remma ne ho ngu fĩ, ɛwom sɛ n’ani rennye ho de. Susuw Mose nhwɛso a na adi bɛyɛ mfe 1,000 saa bere no ho. Ɛwom sɛ “wɔkyerɛɛ Mose Misrifo nyansa nyinaa” de, nanso ɔkɔɔ so dii Yehowa nokware. Ntetee a n’ankasa awofo de maa no no ma onyaa nnyinaso a ɛyɛ den. Enti, “gyidi nti na Mose nyinii no, wampɛ sɛ wɔfrɛ no Farao babea ba, na ɔpawee sɛ ɔne Nyankopɔn man behu amane mmom kyɛn sɛ ɔbɛte bɔne mu dɛw nna tiaa bi.”—Asomafo no Nnwuma 7:22; Hebrifo 11:24, 25.\n18. Akwan bɛn so na na ɔhene no aduan no begu Hebrifo no ho fĩ?\n18 Ɔkwan bɛn so na na Babilon hene nnuan no begu mmerantewa no ho fĩ? Nea edi kan no, ɛbɛyɛ sɛ na nnuan bi a Mose Mmara no abara ka ho. Sɛ nhwɛso no, na Babilonfo we mmoa a wɔn ho ntew a na wɔabara Israelfo sɛ ɛnsɛ sɛ wodi wɔ Mmara no ase no. (Leviticus 11:1-31; 20:24-26; Deuteronomium 14:3-20) Nea ɛto so abien no, na ɛnyɛ Babilonfo su sɛ wobehwie mmoa mogya agu ansa na wɔawe wɔn nam. Na mmoa a wɔanhwie wɔn mogya angu a wɔbɛwe no bɛma wɔabu Yehowa mmara a ɛfa mogya ho no so. (Genesis 9:1, 3, 4; Leviticus 17:10-12; Deuteronomium 12:23-25) Nea ɛto so abiɛsa ne sɛ na atoro anyame asomfo taa de wɔn aduan ma abosom ansa na wɔabom adi. Na Yehowa nkoa renyɛ saa ade no bi da! (Fa toto 1 Korintofo 10:20-22 ho.) Awiei koraa no, ɛmfa ho mfe a obi adi no, sradeduan a ɛyɛ dɛ pii a odi ne mmosa pii a ɔnom da biara no remma no ahoɔden, na menne sɛ mmerantewa.\n19. Adwene bɛn na na Hebrifo mmerantewa no betumi anya, nanso dɛn na ɛboaa wɔn ma wosii gyinae a ɛteɛ no?\n19 Ɛsono sɛ wunim nea wobɛyɛ, na ɛsono sɛ wubenya akokoduru de ayɛ dekode no bere a wuhyia nhyɛso anaa sɔhwɛ no. Anka Daniel ne n’ayɔnkofo baasa no betumi anya adwene sɛ wɔne wɔn awofo ne wɔn nnamfo ntam kwan ware yiye, ma enti saafo no renhu nea wɔbɛyɛ. Anka wobetumi anya adwene nso sɛ ɛyɛ ɔhene ahyɛde ma enti hwee nni hɔ a wobetumi ayɛ. Ɛno akyi no, mmerantewa foforo penee wɔn nhyehyɛe no so ntɛm ara na wobuu no sɛ ɛyɛ hokwan a ɛbɛma wɔde wɔn ho ahyɛ mu na ɛnyɛ ahokyere. Nanso na saa nsusuwii a ɛnteɛ no betumi ama wɔayɛ kokoam bɔne a ɛyɛ afiri ma mmerante ne mmabaa pii no. Na Hebrifo mmerantewa no nim sɛ “[Yehowa, NW] aniwa wɔ mmaa nyinaa,” na “nneyɛe nyinaa na Onyankopɔn de bɛba atemmu mu, na nea ahintaw nyinaa nso, papa oo, bɔne oo, wabu so atɛn.” (Mmebusɛm 15:3; Ɔsɛnkafo 12:14) Momma yɛn nyinaa nsua biribi mfi mmerantewa yi adeyɛ no mu.\nWONYAA AKOKODURU NE ANIMIA SO AKATUA\n20, 21. Dɛn na Daniel yɛe, na dɛn na efii mu bae?\n20 Esiane sɛ na Daniel asi gyinae wɔ ne koma mu sɛ ɔbɛko atia nkɛntɛnso bɔne nti, ofii ase yɛɛ ade ma ɛne ne gyinaesi no hyiae. “Ɔsrɛɛ apiafohene no, na wangu ne ho fĩ.” (Daniel 1:8b) ‘Ɔsrɛe’—ɛyɛ asɛmfua a ɛfata sɛ yɛhyɛ no nsow. Mpɛn pii no, sɛ yebetumi ako atia sɔhwɛ anaa yɛadi mmerɛwyɛ ahorow bi so a, ɛnsɛ sɛ yegow yɛn ho koraa.—Galatifo 6:9.\n21 Wɔ Daniel fam no, onyaa animia so akatua. “Na Onyankopɔn maa Daniel nyaa apiafohene no anim adɔe ne mmɔborohunu.” (Daniel 1:9) Na ɛnyɛ Daniel ne n’ayɔnkofo no ahoɔfɛ ne wɔn nyansa nti na awiei koraa no ewiee wɔn yiye no. Mmom no, na ɛyɛ Yehowa nhyira. Akyinnye biara nni ho sɛ Daniel kaee Hebri bɛ yi: “Fa wo koma nyinaa bata [Yehowa, NW] ho, na mfa wo ho ntweri wo nhumu. Hu no w’akwan nyinaa mu, na ɔno na ɔbɛteɛ w’akwan.” (Mmebusɛm 3:5, 6) Wonyaa saa afotu a wodii so no so akatua ankasa.\n22. Anoyi a ntease wom bɛn na ahemfie dwumayɛni no de mae?\n22 Mfiase no ahemfie panyin no ampene so: “Misuro, efisɛ anyɛ a, me wura ɔhene a wayi mo aduan ne mo anonne no behu mo anim sɛ ɛyɛ mmɔbɔmmɔbɔ sen mo tipɛnfo mmerantewa no de, na moama me ti atõ, ɔhene anim.” (Daniel 1:10) Ntease wom sɛ ɔpopoo ne nti na osuroe. Na Ɔhene Nebukadnesar nyɛ obi a wɔyɛ no so asoɔden, na ɔpanyin no hui sɛ sɛ obu ɔhene no ahyɛde horow so a, ne “ti” bɛto. Na dɛn na Daniel bɛyɛ?\n23. Ɔkwan bɛn so na Daniel daa nhumu ne nyansa adi wɔ nea ɔyɛe no mu?\n23 Ɛha na ɔde nhumu ne nyansa dii dwuma. Ebia aberantewa Daniel kaee bɛ yi: “Mmuae bɔkɔɔ sianka anibere, na asɛnnennen hwanyan abufuw mu.” (Mmebusɛm 15:1) Sɛ anka Daniel bɛka katee sɛ wɔnyɛ n’abisade no na ahyɛ afoforo abufuw ma wɔakum no no, ɔmaa asɛm no soo hɔ ara. Bere a ɛsɛ mu no, ɔkɔɔ ne “hwɛfo” a ebia na ɔwɔ ɔpɛ kɛse sɛ ɔbɛma nneɛma ho kwan kakra no nkyɛn efisɛ na onyi n’ano nkyerɛ ɔhene no tẽẽ.—Daniel 1:11, NW.\nWƆKA SƐ WƆNSƆ WƆN NHWƐ DADU\n24. Sɔhwɛ bɛn na Daniel kae sɛ wɔnyɛ?\n24 Daniel de sɔhwɛ bi too ne hwɛfo no anim sɛ: “Sɔ wo nkoa hwɛ dadu ɛ, na wɔmma yɛn afumduan nni ne nsu nnom, na wode w’ani ahwɛ yɛn ne mmerantewa a wodi ahennuan no anim, na sɛnea wubehu no wo ne wo nkoa adi.”—Daniel 1:12, 13.\n25. Na “afumduan” a wɔde maa Daniel ne ne nnamfo baasa no betumi akyerɛ dɛn?\n25 Sɛ wodi ‘nhabannuan nom nsu’ dadu,—a, so wɔbɛyɛ ‘mmɔbɔmmɔbɔ’ bere a wɔde wɔn toto afoforo ho no? Nea Hebri asɛmfua a wɔkyerɛɛ ase “afumduan” kyerɛ titiriw ne “aba.” Bible nkyerɛase ahorow bi kyerɛ ase sɛ “asɛ.” Nhomanimfo bi te nka sɛ nsɛm a ɛka ho no nkyerɛ sɛ ɛyɛ asɛ nkutoo. Nhwehwɛmu nhoma bi ka sɛ: “Nea na Daniel ne n’ayɔnkofo no rebisa no yɛ nhabannuan a na ɔman no mu nnipa dodow no ara di na ɛnyɛ ahemfie sradeduan a mogyanam wom no.” Enti, na nhabannuan no betumi ayɛ asɛ, ɛfɛre, gyeene, ne paanoo a wɔde awi ahorow ato. Akyinnye biara nni ho sɛ obiara nni hɔ a obebu eyi sɛ aduan a ɛbɛma ɔkɔm ade obi. Ɛda adi sɛ ɔhwɛfo no tee ase. “Ɛnna ɔpenee nea wɔkae no, na ɔsɔɔ wɔn hwɛe dadu.” (Daniel 1:14) Dɛn na efii mu bae?\n26. Dɛn na efii dadu sɔhwɛ no mu bae, na dɛn nti na ɛbaa saa?\n26 “Na dadu no wiee odu no, wohuu wɔn anim sɛ ɛyɛ fɛ na wɔn honam aba wɔn ho sen mmerantewa a wodi ahennuan no nyinaa.” (Daniel 1:15) Ɛnsɛ sɛ yebu eyi sɛ adanse a ɛkyerɛ sɛ aduan a nnam nka ho ye sen sradeduan a mogyanam wom. Dadu nyɛ bere a ɛware a aduan bi bɛma obi anya honam nanso ɛnyɛ tiaa dodo mma Yehowa sɛ ɔde bɛma n’atirimpɔw abam. N’asɛm ka sɛ: “[Yehowa, NW] nhyira na ɛyɛ ɔdefo, na ɔbrɛ adwuma mfa bi nka ho.” (Mmebusɛm 10:22) Hebrifo mmerantewa baanan no nyaa gyidi ne ahotoso wɔ Yehowa mu, na wannyaw wɔn. Mfehaha pii akyi no, Yesu Kristo traa ase nna 40 a wannidi. Wɔ eyi mu no, ɔkaa asɛm a ɛwɔ Deuteronomium 8:3 no, faako a yɛkenkan sɛ: “Ɛnyɛ abodoo nko so na onipa nam bɛtra ase, na ade biara a efi [Yehowa, NW] anom so na onipa nam tra ase.” Daniel ne ne nnamfo no suahu no yɛ eyi ho nhwɛso titiriw.\nNHUMU NE NYANSA A WƆDE SI NNUAN NE NSA ANANMU\n27, 28. Akwan bɛn so na aduan a Daniel ne ne nnamfo baasa no dii no siesiee wɔn maa nneɛma akɛse a na ɛda wɔn anim no?\n27 Na dadu no yɛ sɔhwɛ kɛkɛ, nanso nea efii mu bae no ma wohuu nokwasɛm no pefee. “Ɛnna opiani no yii wɔn aduan pa ne nsa a wɔbɛnom no, na ɔmaa wɔn afumduan.” (Daniel 1:16) Ɛnyɛ den sɛ yebehu adwene a mmerantewa a wɔaka a na wɔretete wɔn no benya wɔ Daniel ne n’ayɔnkofo no ho. Ɛte sɛ nea ahennuan a wɔpoe dii afumduan da biara no yɛ agyimisɛm paa ma wɔn. Nanso na Hebrifo mmerantewa no rebehyia sɔhwɛ akɛse, na na ɛbɛhwehwɛ sɛ wɔma wɔn ani da hɔ sɛnea wobetumi. Nea ɛsen ne nyinaa no, na gyidi ne ahotoso a wobenya wɔ Yehowa mu no na ɛbɛma wɔadi nkonim wɔ wɔn gyidi ho sɔhwɛ no mu.—Fa toto Yosua 1:7 ho.\n28 Yebetumi ahu adanse a na ɛkyerɛ sɛ na Yehowa ka mmerantewa yi ho wɔ nea wɔka toaa so no mu: “Na mmerantewa baanan yi, Onyankopɔn maa wɔn nhoma ne nyansa nyinaa mu nimdeɛ ne anitew, na Daniel nyaa anisoadehu ne adae nyinaa mu nhumu.” (Daniel 1:17) Nea ɛbɛyɛ na wɔadi bere a emu yɛ den a na ɛreba no ho dwuma no, na wohia nea ɛsen honam fam ahoɔden ne akwahosan pa. “Sɛ nyansa ba wo koma mu, na nimdeɛ sɔ wo kra ani a, adwempa bɛhwɛ wo so, na ntease abɔ wo ho ban, na ayi wo afi bɔne kwan mu.” (Mmebusɛm 2:10-12) Eyi pɛpɛɛpɛ na Yehowa maa mmerantewa anokwafo baanan no nyae de siesiee wɔn maa nea na ɛda wɔn anim no.\n29. Dɛn nti na na Daniel tumi te ‘anisoadehu ne adae nyinaa ase’?\n29 Wɔka sɛ Daniel “nyaa anisoadehu ne adae nyinaa mu nhumu.” Eyi nkyerɛ sɛ ɔbɛyɛɛ osumanni. Anigyesɛm ne sɛ ɛwom sɛ na wobu Daniel sɛ Hebrifo adiyifo akɛse no mu biako de, nanso wɔamfa honhom anka no da ma wanka nsɛm te sɛ “sɛ [Yehowa, NW] se ni” anaa “sɛ asafo [Yehowa, NW] se ni.” (Yesaia 28:16; Yeremia 6:9) Nanso, Onyankopɔn honhom kronkron akwankyerɛ nkutoo so na Daniel nam tumi tee anisoadehu ne adae a ɛdaa Yehowa atirimpɔw adi ase kyerɛɛ ase.\nAWIEI KORAA NO, WƆYƐ WƆN SƆHWƐ A ƐYƐ DEN NO\n30, 31. Ɔkwan bɛn so na ɔkwan a Daniel ne n’ayɔnkofo no faa so no ho baa wɔn mfaso?\n30 Mfe abiɛsa ntetee foforo ne ɔyɛn no baa awiei. Nea edii hɔ bae ne sɔhwɛ a emu yɛ den no—ɔhene no ankasa bebisabisaa wɔn nsɛm. “Na bere a ɔhene kae sɛ wɔmfa wɔn mmra no dui no, apiafohene no de wɔn baa Nebukadnesar anim.” (Daniel 1:18) Na bere adu sɛ mmerantewa baanan no bu akontaa kyerɛ. So Yehowa mmara a wodii so no ho bɛba wɔn mfaso asen sɛ anka wɔbɛfa Babilon akwan so?\n31 “Na ɔhene ne wɔn kasae, na wɔanhu wɔn nyinaa mu nea ɔte sɛ Daniel, Hanania, Misael ne Asaria; na wobegyinaa ɔhene anim.” (Daniel 1:19) Hwɛ sɛnea nea wɔyɛe wɔ mfe abiɛsa a na atwam mu no buu wɔn bem koraa! Na ɛnyɛ agyimisɛm sɛ wodii aduan a wɔn gyidi ne wɔn ahonim kyerɛɛ wɔn sɛ wonni no. Esiane nokware a Daniel ne ne nnamfo no dii wɔ biribi a ɛte sɛ nea ɛyɛ ketewaa mu nti, wɔmaa wɔn nneɛma akɛse. Na hokwan a ɛne sɛ ‘wobegyina ɔhene no anim’ yɛ ade a mmerantewa a na wɔretete wɔn no nyinaa hwehwɛ. Sɛ Hebrifo mmerantewa baanan no nkutoo na wɔpaw wɔn anaa afoforo ka wɔn ho no, Bible no nka. Sɛnea ɛte biara no, wɔn nokwaredi no ma wonyaa “akatua pii” ankasa.—Dwom 19:11.\n32. Dɛn nti na yebetumi aka sɛ Daniel, Hanania, Misael, ne Asaria nyaa hokwan a na ɛkyɛn wɔ a na wɔwɔ ahemfie hɔ no?\n32 Kyerɛwnsɛm no ka sɛ: “Sɛ wuhu onipa a ɔyɛ n’adwuma ho nsi a, ahene anim na obegyina.” (Mmebusɛm 22:29) Enti Nebukadnesar paw Daniel, Hanania, Misael, ne Asaria sɛ wommegyina ɔhene anim, kyerɛ sɛ, wɔmmɛka ahemfie baguafo no ho. Eyi nyinaa mu no, yebetumi ahu sɛ Yehowa dii nneɛma ho dwuma na ama wɔafa mmerantewa yi—titiriw Daniel—so ada Onyankopɔn atirimpɔw afã atitiriw bi adi. Ɛwom sɛ na ɛyɛ nidi sɛ wɔbɛpaw obi sɛ Nebukadnesar ahemfie baguani de, nanso na ɛyɛ nidi kɛse sɛ Amansan Hene, Yehowa, no de no bedi dwuma wɔ anwonwakwan a ɛte saa so.\n33, 34. (a) Dɛn nti na ɔhene no ani gyee Hebrifo mmerantewa no ho? (b) Dɛn na yebetumi asua afi Hebrifo baanan no suahu no mu?\n33 Ankyɛ na Nebukadnesar hui sɛ nyansa ne nhumu a Yehowa de ama Hebrifo mmerantewa baanan no sen nea n’ahemfie afotufo ne anyansafo nyinaa wɔ no. “Na nyansa ne nhumu asɛm biara a ɔhene bisaa wɔn no, ohuu wɔn sɛ wɔkyɛn akurukyerɛwfo ne pɛadeahufo a wɔwɔ n’ahenni nyinaa mu nyinaa mpɛn du.” (Daniel 1:20) Dɛn nti na ɛnsɛ sɛ ɛba saa? “Akurukyerɛwfo” ne “pɛadeahufo” no de wɔn ho too Babilon wiase nneɛma ne gyidihunu ho adesua so, bere a Daniel ne ne nnamfo no de wɔn ho too nyansa a efi soro no so. Na obiara ne wɔn nsɛ—akansi ho nhia!\n34 Efi saa bere no de besi nnɛ no nsakrae mmae ahe biara. Wɔ afeha a edi kan Y.B. mu, bere a na Helafo nyansapɛ ne Romafo mmara agye din no, wɔde honhom kaa ɔsomafo Paulo ma ɔkyerɛwee sɛ: “Na wi yi ase nyansa yɛ nkwaseasɛm Onyankopɔn anim; efisɛ wɔakyerɛw sɛ: Ɔkyere anyansafo wɔn anifere mu. Na bio: [Yehowa, NW] nim anyansafo nsusuwii sɛ ɛyɛ hunu. Enti obiara nnhoahoa ne ho nnipa fam.” (1 Korintofo 3:19-21) Ɛnnɛ, ehia sɛ yekura nea Yehowa akyerɛ yɛn no mu pintinn na wiase no afɛfɛde amma yɛanhinhim ntɛm ara.—1 Yohane 2:15-17.\nWODII NOKWARE KODUU AWIEI\n35. Wɔma yehu Daniel ayɔnkofo baasa no ho nsɛm kosi he?\n35 Wɔaka Hanania, Misael, ne Asaria gyidi a emu yɛ den no ho asɛm pefee wɔ Daniel ti 3 wɔ Nebukadnesar sika honi a ɔde sii Dura asasetaw so ne ogya a ɛrefram fononoo ho sɔhwɛ no mu. Ɛda adi pefee sɛ Hebrifo a na wosuro Onyankopɔn yi dii Yehowa nokware koduu wɔn wu mu. Yenim eyi efisɛ akyinnye biara nni ho sɛ wɔn ho asɛm na na ɔsomafo Paulo reka bere a ɔkyerɛw “wɔn a na wɔnam gyidi so . . . dum ogya tumi” ho asɛm no. (Hebrifo 11:33, 34) Wɔyɛ nhwɛso soronko ma Yehowa nkoa, mpanyin ne mmofra nyinaa.\n36. Adwuma titiriw bɛn na Daniel yɛe?\n36 Daniel de, nkyekyem a etwa to wɔ ti 1 ka sɛ: “Na Daniel traa hɔ koduu ɔhene Kores afe a edi kan so.” Abakɔsɛm kyerɛ sɛ Kores ko faa Babilon anadwo biako pɛ, wɔ 539 A.Y.B. mu. Ɛda adi sɛ Daniel din ne ne gyinabea nti, ɔkɔɔ so somee wɔ Kores ahemfie. Nokwarem no, Daniel 10:1 ka kyerɛ yɛn sɛ “Persia hene Kores afe a ɛto so abiɛsa mu no,” Yehowa yii asɛm titiriw bi adi kyerɛɛ Daniel. Sɛ na ɔyɛ aberantewa wɔ bere a wɔde no kɔɔ Babilon wɔ 617 A.Y.B. no mu a, ɛnde na wadi bɛyɛ mfe 100 bere a onyaa saa anisoadehu a etwa to no. Bere tenten a ɔde som Yehowa nokwaredi mu a na nhyira wom bɛn ara ni!\n37. Dɛn na yebetumi asua afi Daniel ti 1 a yɛasusuw ho no mu?\n37 Ɛnyɛ mmerantewa anokwafo baanan a wotumi gyinaa wɔn gyidi ho sɔhwɛ ano ho asɛm nkutoo na Daniel nhoma no ti a edi kan ka. Ɛkyerɛ yɛn sɛnea Yehowa betumi de obiara a ɔpɛ adi dwuma ma n’atirimpɔw abam. Kyerɛwtohɔ no da no adi sɛ sɛ Yehowa ma kwan a, nea ebetumi ayɛ te sɛ amanehunu no betumi adi atirimpɔw pa ho dwuma. Na ɛka kyerɛ yɛn sɛ nokware a obi di wɔ nneɛma nketenkete mu no ma onya akatua kɛse.\n• Dɛn na yebetumi aka afa nnipa ko a Daniel ne ne nnamfo mmerantewa baasa no yɛ no ho?\n• Ɔkwan bɛn so na wɔsɔɔ ntetee pa a Hebrifo mmerantewa no nyae no hwɛe wɔ Babilon?\n• Ɔkwan bɛn so na Yehowa tuaa Hebrifo baanan no ka wɔ wɔn akokoduru adeyɛ no ho?\n• Dɛn na Yehowa nkoa a wɔwɔ hɔ nnɛ betumi asua afi Daniel ne n’ayɔnkofo baasa no hɔ?\n[Mfonini nkutoo na ɛwɔ kratafa 30]\nShare Share Wɔsɔɔ Wɔn Hwɛe—Nanso Wodii Yehowa Nokware!\ndp ti 3 kr. 30-45


2 Chroniques 1 BDS - 2 Berɛsosɛm 1 ASCB\n2 Berɛsosɛm 1:1-17\n1Ɔhene Dawid babarima Salomo sɔɔ ahennie no mu den, ɛfiri sɛ Awurade, ne Onyankopɔn kaa ne ho maa no tumi a ɛso.\n2Ɔfrɛɛ Israel nyinaa, asahene ne asraadɔm ntuanofoɔ, atemmufoɔ, amanyɛ ne mmusua ntuanofoɔ nyinaa. 3Na Salomo dii nnipa no nyinaa anim kɔɔ bepɔ Gibeon so hɔ baabi a wɔde Onyankopɔn Ahyiaeɛ Ntomadan no asie. Yei yɛ Ntomadan a Mose a ɔyɛ Awurade ɔsomfoɔ sii wɔ ɛserɛ no so no. 4Na Dawid ayi Onyankopɔn Adaka no afiri Kiriat-Yearim de kɔ ntomadan sononko bi a wasi wɔ Yerusalem mu. 5Nanso, na kɔbere mfrafraeɛ afɔrebukyia a Hur nana a ɔyɛ Uri babarima Besaleel siiɛ no da so wɔ Gibeon, wɔ Awurade Asɔredan no anim. Enti, Salomo ne nnipa no boaa wɔn ho ano wɔ hɔ, bisaa Awurade akwankyerɛ. 6Hyiadan no anim hɔ, Salomo foro kɔɔ kɔbere mfrafraeɛ afɔrebukyia no ho wɔ Awurade anim, bɔɔ ɔhyeɛ afɔdeɛ ahodoɔ apem wɔ so.\n7Ɛda no anadwo, Onyankopɔn yii ne ho adi wɔ daeɛ mu kyerɛɛ Salomo, bisaa no sɛ, “Ɛdeɛn na wopɛ? Bisa na mede bɛma wo!”\n8Salomo buaa Onyankopɔn sɛ, “Wodii mʼagya Dawid nokorɛ na woyɛɛ no adɔeɛ, na afei wode me asi nʼanan mu sɛ ɔhene. 9Na afei Awurade Onyankopɔn, mesrɛ wo di ɛbɔ a wohyɛɛ mʼagya Dawid no so, ɛfiri sɛ wode me asi nnipa a wɔn dodoɔ te sɛ asase so mfuturo so ɔhene. 10Ma me nyansa ne nimdeɛ, na memfa nni wɔn so yie, na hwan koraa na ɔbɛtumi adi wo ɔman kɛseɛ sei so?”\n11Onyankopɔn ka kyerɛɛ Salomo sɛ, “Esiane sɛ wʼahiasɛm kɛseɛ ne sɛ wopɛ sɛ woboa wo manfoɔ, na woammisa ahodeɛ, animuonyam anaa wʼatamfoɔ wuo anaa nkwa tenten, na mmom, wobisaa nyansa ne nimdeɛ a wode bɛdi me nkurɔfoɔ so yie enti, 12mɛma wo nyansa ne nimdeɛ a wobisaeɛ no. Afei, mɛma wo sika, ahodeɛ ne animuonyam a ɔhene biara a wadi wʼanim no nnyaa bi da, nanso ɔrennya no saa da biara da.”\n13Na Salomo firii hyiadan a ɛwɔ Gibeon bepɔ no so no mu sane kɔɔ Yerusalem kɔdii ɔhene wɔ Israel so.\n14Salomo boaboaa asraadɔm a wɔdɔɔso yie a na nteaseɛnamkafoɔ apem ahanan ne apɔnkɔ ɔpedumienu ka ho ano. Ɔmaa wɔn mu dodoɔ no tenaa nteaseɛnam nkuropɔn mu, na ebi nso tena bɛnee no wɔ Yerusalem. 15Salomo ɛberɛ so no, dwetɛ ne sikakɔkɔɔ buu so sɛ aboɔ wɔ Yerusalem. Na ntweneduro aboɔden nnua nso buu so sɛ akyee nnua a na abu so wɔ Yuda mmepɔ ayaase no. 16Na wɔkra Salomo apɔnkɔ no firi Misraim ne Kilikia, ɛfiri sɛ, na ɔhene adwadifoɔ no nya no yie wɔ Kilikia. 17Saa ɛberɛ no, na wɔtumi tɔ Misraim nteaseɛnam a wɔde ba Yerusalem no nnwetɛbena kilogram nson, na apɔnkɔ nso, wɔtumi tɔ no nnwetɛbena kilogram mmienu. Wɔn nso kɔtontɔnn wɔn mu pii nso maa Hetifoɔ ne Aram ahemfo.\nASCB : 2 Berɛsosɛm 1


Di Yehowa Nkaesɛm Ho Ahurusi Wo Komam | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bicol Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italian Sign Language Japanese Japanese Sign Language Kazakh Kikuyu Kirghiz Kirundi Korean Kwangali Kwanyama Latvian Lingala Lithuanian Luo Malagasy Malay Maltese Mexican Sign Language Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“Mafa wo nkaesɛm sɛ m’agyapade daa daa.”—DW. 119:111.\nAdɛn nti na ɛsɛ sɛ yɛma yɛn ani gye Yehowa nkaesɛm ho?\nDɛn na yɛbɛyɛ na yɛanya Yehowa mu ahotoso kɛse?\nAdɛn nti na ehia sɛ yɛde nsi ne ahokeka yɛ Ahenni adwuma no?\n1. (a) Nkurɔfo yɛ wɔn ade sɛn wɔ akwankyerɛ ho? Adɛn ntia? (b) Sɛ obi yɛ ahomaso a, ɔyɛ n’ade sɛn wɔ afotu ho?\nSƐ WOMA nnipa akwankyerɛ a, ɛsono nea obiara bɛyɛ wɔ ho. Sɛ onipa titiriw bi ma yɛn akwankyerɛ a, ebia yebegye atom ntɛm. Nanso sɛ ɔyɛ obi a yɛne no bɔ tipɛn anaa ɔhyɛ yɛn ase a, ebia yɛrenhwɛ n’anim mpo na yɛatie. Sɛ wutu ebinom fo a, ebetumi ahyɛ wɔn awerɛhow anaa aniwu anaa ebi mpo a, wɔbɛyɛ basaa. Ebinom nso wɔ hɔ a ebia afotu bepusuw wɔn ma wɔayere wɔn ho anya nkɔso. Adɛn nti na wutu ebinom fo a wotie na ebinom po? Ade biako ne ahomaso. Sɛ obi yɛ ahomaso a, ɛyɛ no sɛ watra afotu, enti ontie mpo na kampɛsɛ ɔde ayɛ adwuma ma aboa no.—Mmeb. 16:18.\n2. Adɛn nti na nokware Kristofo nni Bible mu afotu ho agorɔ koraa?\n2 Nanso nokware Kristofo mpo afotu pa; na sɛ efi Onyankopɔn Asɛm mu a, ɛnde wonni ho agorɔ koraa. Yehowa nkaesɛm ma yenya nhumu na ebue yɛn ani ma yehu nneɛma a ebetumi de yɛn ato asiane mu. Sɛ yɛbɛyɛ nhwɛso a, ɛboa ma yɛkwati nna mu ɔbrasɛe, nnubɔne, ne asanom ntraso. Afei ɛma yehu sɛ asiane wom sɛ yɛbɛfom wiase ahonyade. (Mmeb. 20:1; 2 Kor. 7:1; 1 Tes. 4:3-5; 1 Tim. 6:6-11) Bio nso sɛ yetie Onyankopɔn nkaesɛm a, yenya “koma pa” ma yedi ahurusi.—Yes. 65:14.\n3. Dɛn na odwontofo no yɛe a yebetumi asuasua?\n3 Adamfofa a yɛne yɛn soro Agya, Yehowa wɔ no som bo paa. Sɛ yɛmpɛ sɛ biribiara sɛe yɛne no ntam a, ɛnde ɛsɛ sɛ yɛde n’akwankyerɛ yɛ adwuma wɔ yɛn asetenam daa. Ɛsɛ sɛ yesuasua odwontofo no. Ɔkae sɛ: “Mafa wo nkaesɛm sɛ m’agyapade daa daa, efisɛ ɛno ne me komam ahurusidi.” (Dw. 119:111) Yɛn nso ɛ? Yɛn ani gye Yehowa ahyɛde ho, anaa ɛtɔ da a yebu no sɛ adesoa bi? Sɛ ɛyɛ den mpo sɛ yebegye afotu bi atom a, ɛnsɛ sɛ yɛpa abaw. Nea ehia ara ne sɛ yebenya ahotoso sɛ Onyankopɔn nyansa korɔn na sɛ yedi n’ahyɛde so a ebesi yɛn yiye. Momma yɛnhwɛ akwan abiɛsa a yɛbɛfa so ayɛ saa.\nMPAEBƆ MA YENYA YEHOWA MU AHOTOSO\n4. Ade biako bɛn na ansesa wɔ Dawid asetenam da?\n4 Yɛbɛka a, na Ɔhene Dawid asetena di aforosiane—ɛtɔ da a, eye paa, ɛtɔ da nso a, ɛnkɔ yiye koraa. Nanso ade biako bi deɛ ansesa da. Ɛne sɛ nea Dawid faa mu nyinaa ɔkɔɔ so ara de ne ho too Ɔbɔadeɛ no so denneennen. Ɔkae sɛ: “O Yehowa, wo na mema me kra so kyerɛ wo. O me Nyankopɔn, wo na mede me ho to wo so.” (Dw. 25:1, 2) Dɛn na ɛboaa Dawid ma ɔde ne ho too ne soro Agya no so saa?\n5, 6. Onyankopɔn Asɛm ma yehu sɛ na Dawid ne Yehowa ntam te sɛn?\n5 Nnipa bi wɔ hɔ a gye sɛ asɛm to wɔn ansa na wɔabɔ Onyankopɔn mpae. Fa no sɛ wowɔ adamfo anaa busuani bi, na da biara a wubehu n’anim no, sɛ ɛnyɛ sika na ɔrepɛ a na ɔrepɛ mmoa foforo bi. Wubebu onipa a ɔte saa sɛn? Ebia wobɛka sɛ ɔyɛ kokotako; nea obenya afi wo hɔ nti na ɔba wo nkyɛn. Nanso na Dawid nte saa. Ne nkwa nna nyinaa, anigye mu oo, ahohia mu oo, na ɔbɔ Onyankopɔn mpae. Eyi kyerɛ sɛ na Dawid dɔ Yehowa na na ɔwɔ ne mu gyidi.—Dw. 40:8.\n6 Dawid yii Yehowa ayɛ na ɔtontonoo no sɛ: “O Yehowa, wo din yɛ kɛse dɛn ara wɔ asase nyinaa so, wo a wɔka w’anuonyam ho asɛm ma ɛtra ɔsoro!” (Dw. 8:1) Sɛ wohwɛ Dawid nsɛm yi a, wunnye ntom sɛ na ɔne ne soro Agya no adamfofa mu yɛ den? Yehowa kɛseyɛ ne n’anuonyam kaa Dawid ma ɔtontonoo no daa.—Dw. 35:28.\n7. Sɛ yɛbɔ Onyankopɔn mpae daa a, mfaso bɛn na efi mu ba?\n7 Ɛsɛ sɛ yɛne Yehowa di nkitaho daa na yenya ne mu ahotoso sɛnea Dawid yɛe no. Bible ka sɛ: “Mommɛn Onyankopɔn na ɔbɛbɛn mo.” (Yak. 4:8) Sɛ yɛbɔ Onyankopɔn mpae a, ɛma yɛbɛn no, na ɛno nso yɛ ɔkwan titiriw biako a yɛfa so nya honhom kronkron.—Monkenkan 1 Yohane 3:22.\n8. Adɛn nti na yɛrebɔ mpae a ɛnsɛ sɛ yetĩ asɛnkoro no ara mu?\n8 Sɛ wobɔ mpae a, asɛnkoro no ara na daa woka? Sɛ saa a, ɛnde gye bere kakra dwen nea wopɛ sɛ woka ho ansa na woabɔ mpae. Wo deɛ fa no sɛ da biara a wo ne w’adamfo anaa wo busuani bi bɛkasa no, asɛnkoro no ara na woka. Wohwɛ a, ɛbɛyɛ no dɛ? Ebia ɔremfa w’asɛm nyɛ asɛm anaa ɔremfii wo mpo. Nokwasɛm ni, sɛ Yehowa somfo nokwafo bi fi ne komam bɔ mpae a, ɔrensisi n’aso da. Nanso ɛnsɛ sɛ yɛde yɛ yɛn su sɛ yebetĩ asɛnkoro no ara mu wɔ yɛn mpaebɔ mu.\n9, 10. (a) Dɛn na yebetumi abɔ ho mpae? (b) Dɛn na ɛbɛboa yɛn ma yɛn mpaebɔ atu mpɔn?\n9 Sɛ yɛpɛ sɛ yɛbɛn Onyankopɔn paa a, ɛnde ɛnsɛ sɛ yɛn mpaebɔ yɛ bi ne bi. Sɛ yehwie yɛn komam asɛm gu Yehowa anim a, ɛkyerɛ sɛ yɛwɔ ne mu awerɛhyem, na eyi nso bɛka yɛn afam ne ho denneennen. Ɛnde nneɛma bɛn saa na ɛsɛ sɛ yɛbɔ ho mpae? Ɛho mmuae wɔ Onyankopɔn Asɛm mu. Filipifo 4:6 ka sɛ: “Momfa mpaebɔ ne nkotɔsrɛ ne aseda so mfa mo adesrɛ nto Onyankopɔn anim ade nyinaa mu.” Nokwasɛm ne sɛ, biribiara a ɛfa yɛn ho anaa ɛbɛboa ma yɛne Onyankopɔn ntam ayɛ papa biara, yebetumi abɔ ho mpae.\n10 Sɛ yɛhwɛ Bible mu a, yebehu anokwafo a wɔtenaa ase tete no bi mpaebɔ, na yebetumi asua biribi afi mu. (1 Sam. 1:10, 11; Aso. 4:24-31) Sɛ yɛhwɛ Nnwom nhoma no mu a, yehu sɛ mpae a ɛka koma ne Yehowa ayeyi nnwom ahyɛ mu ma. Mpae ne nnwom yi mu nsɛm bi yɛ awerɛhow, ebi nso yɛ anigye ne ahurusidi. Yesusuw mpae a ɛte saa ho a, yɛn nso yɛn mpae betu mpɔn na aka koma.\nDWINNWEN ONYANKOPƆN NKAESƐM HO\n11. Adɛn nti na ɛsɛ sɛ yegye bere susuw Onyankopɔn afotu ho?\n11 Dawid kae sɛ: “Yehowa nkaesɛm yɛ nokware, ɛma nea onni nimdeɛ hu nyansa.” (Dw. 19:7) Enti sɛ yenni nimdeɛ mpo na yetie Onyankopɔn ahyɛde a, yɛbɛyɛ anyansafo. Nanso Kyerɛwnsɛm mu afotu bi wɔ hɔ a, ehia sɛ yegye bere dwinnwen ho ansa na yɛahu so mfaso yiye. Fa no sɛ wowɔ sukuu anaa adwumam, na biribi retwetwe wo kɔ bɔne ho. Nea ɛbɛboa ma woayɛ nea ɛteɛ ne sɛ wubedwinnwen Bible mu nsɛm ho. Bio nso sɛ yedwinnwen Bible mu afotu ho a, ɛbɛboa yɛn ma yɛatwe yɛn ho afi mogya ho na yɛn ntadehyɛ ne yɛn ahosiesie nso ayɛ papa. Afei nso ɛremma yɛmfa yɛn ho nnyigye wiase nsɛm mu. Bio, sɛ yedwinnwen Onyankopɔn afotu ho a, ebetumi asiesie yɛn na sɛ daakye yehyia tebea a ɛte saa a, yɛahu nea yɛbɛyɛ. Eyi bɛma yɛakwati yaw ne amanehunu pii.—Mmeb. 15:28.\n12. Dɛn na yedwinnwen ho a ɛbɛma yɛafa Onyankopɔn ‘nkaesɛm sɛ yɛn agyapade’?\n12 Ɛnde, bere a yɛretwɛn sɛ Onyankopɔn bɔhyɛ bɛbam yi, yɛma yɛn abrabɔ da no adi sɛ yɛde Onyankopɔn som di kan wɔ biribiara mu? Yebetumi abisa yɛn ho sɛ, yegye di paa sɛ ɛrenkyɛ Onyankopɔn bɛsɛe Babilon Kɛse no? Bere a yedii kan suaa nokware no, yehui sɛ bere bi bɛba ma yɛatena ase daa wɔ paradise asase so. Yɛda so ara gye saa asɛm no di anaa? Yɛde nsi ne ahokeka reyɛ ɔsom adwuma no, anaa yɛama anigyede ne akɔnnɔde retwitware yɛn ananmu? Owusɔre ne Yehowa din a ɔbɛtew ho no nso ɛ? Ne tumidi a ɔbɛma obiara ahu sɛ ɛno na ɛfata no nso ɛ? Eyinom da so ara da yɛn koma so? Sɛ yedwinnwen nsɛmmisa yi ho a, ɛbɛma yɛafa Onyankopɔn ‘nkaesɛm sɛ yɛn agyapade daa daa.’—Dw. 119:111.\n13. Adɛn nti na na ɛyɛ den sɛ tete Kristofo no bɛte nneɛma bi ase? Ma ho nhwɛso.\n13 Nsɛm bi wɔ Bible mu a, seesei yɛnte ase yiye efisɛ Yehowa bere nsoe sɛ obebue so akyerɛ yɛn. Yesu ka kyerɛɛ n’asomafo no mpɛn pii sɛ etwa sɛ ohu amane na wokum no. (Monkenkan Mateo 12:40; 16:21.) Nanso asomafo no ante nea na ɔreka no ase. Yesu wusɔre akyi ansa na asomafo no rete n’asɛm no ase. Saa bere no oyii ne ho adi kyerɛɛ n’asuafo no, na “obuee wɔn adwene mu yiye ma wɔtee Kyerɛwnsɛm no ase.” (Luka 24:44-46; Aso. 1:3) Bio, na Kristo akyidifo no nnim sɛ Onyankopɔn Ahenni bedi tumi wɔ soro kosii sɛ wohwiee honhom kronkron guu wɔn so wɔ Pentekoste 33 Y.B. mu.—Aso. 1:6-8.\n14. Na anuanom pii nte nneɛma bi ase wɔ nna a edi akyiri no mfiase, nanso ɛsa bɛn na wotwa too hɔ a yebetumi adi akyiri?\n14 Yɛn bere yi so nso, na nokware Kristofo hwɛ kwan sɛ nneɛma bi besi wɔ “nna a edi akyiri” no mu nanso amma saa. (2 Tim. 3:1) Nhwɛso bi ni: Afe 1914 no, na ebinom susuw sɛ wɔrebɛfa wɔn akɔ soro ara ne sa, nanso amma so. Ɛbaa saa no, wɔsan tweetwee Kyerɛwnsɛm no mu na wohui sɛ adwumasono bi wɔ hɔ a ɛsɛ sɛ wodi kan yɛ. Eyi ne asɛnka adwuma no. (Mar. 13:10) Afe 1922 no, wɔyɛɛ amanaman ntam nhyiam wɔ Cedar Point, Ohio, U.S.A. Saa bere no J. F. Rutherford na na odi asɛnka adwuma no anim. Ɔka kyerɛɛ anuanom a na wɔahyiam no sɛ: “Hwɛ, Ɔhene no di tumi! Mo na moyɛ n’adawurubɔfo. Enti mommɔ, mommɔ, mommɔ, Ɔhene no ne n’ahenni dawuru.” Efi saa bere no reba no, ‘ahenni ho asɛmpaka’ adwuma no abɛyɛ Yehowa asomfo ahyɛnsode titiriw.—Mat. 4:23; 24:14.\n15. Sɛ yegye bere dwinnwen sɛnea Onyankopɔn ne ne nkurɔfo di ho a, ɛboa yɛn sɛn?\n15 Sɛ yɛhwɛ sɛnea Yehowa ne ne nkurɔfo a wɔtenaa ase tete no dii ne sɛnea ɔne n’asomfo a wɔwɔ hɔ nnɛ di na yedwinnwen ho a, ɛma yenya ahotoso paa sɛ n’apɛde bɛyɛ hɔ, na nea wabɔ ne tirim sɛ ɔbɛyɛ daakye biara bɛbam. Bio, yedwinnwen Onyankopɔn nkaesɛm ho a, ɛboa yɛn ma ne nkɔmhyɛ tena yɛn adwene ne yɛn koma mu fann. Yɛhwɛ kwan denneennen sɛ Yehowa bɔhyɛ bɛbam; ɛtɔ sikyi oo, ɛtɔ mfuate oo, ɛbɛbam.\nFA AHOKEKA SOM NA W’AHOTOSO MU NYƐ DEN\n16. Sɛ yɛde nsi ne ahokeka yɛ ɔsom adwuma no a, nhyira bɛn na yenya?\n16 Yɛn Nyankopɔn Yehowa nyɛ ɔkwadwofo; ɔyɛ Onyankopɔn a ɔkeka ne ho. Odwontofo no bisae sɛ: “Hena na ɔwɔ ahoɔden sɛ wo, O Yah?” Afei ɔtoaa so sɛ: “Wo nsa yɛ den, na wo nsa nifa wɔ soro.” (Dw. 89:8, 13) Esiane sɛ Yehowa ankasa keka ne ho nti, sɛ yemia yɛn ho boa Ahenni adwuma no a, ne koma tɔ ne yam na ohyira yɛn. Yehowa hwɛ n’asomfo a, ohu sɛ mmofra oo, mpanyin oo, obiara nni “anihaw aduan,” kyerɛ sɛ wɔmmobɔ wɔn nsa ntena faako. (Mmeb. 31:27) Yesuasua yɛn Bɔfo no, enti yɛde nsi ne ahokeka yɛ ɔsom adwuma no. Sɛ yɛde yɛn koma nyinaa som Onyankopɔn a, yenya abotɔyam, na ɛma Yehowa ani gye na ohyira yɛn som adwuma so.—Monkenkan Dwom 62:12.\n17, 18. Adɛn nti na yebetumi aka sɛ, sɛ yetie Yehowa afotu a, ɛhyɛ yɛn den ma yɛde yɛn ho to no so? Ma nhwɛso.\n17 Sɛ yɛde yɛn ho to Yehowa so a, ɔkwan bɛn so na ɛhyɛ yɛn gyidi den? Wo deɛ hwɛ nea esii bere a Israelfo rebɛhyɛn Bɔhyɛ Asase no so no. Ná Yehowa aka akyerɛ asɔfo a wosõ apam adaka no sɛ wɔnkɔ ara nkosi sɛ wɔde wɔn nan besi Yordan Asubɔnten no mu. Nanso bere a nkurɔfo no rebɛn nsu no, na osu atɔ ma nsu no ayiri asram so, na na ɛrebu fa so denneennen. Dɛn na Israelfo no bɛyɛ? Wohwɛ a, wɔbɛsoɛ asukɔn no so na wɔatena hɔ kosi sɛ nsu no bɛtwe? Dabi, wɔanyɛ saa. Mmom wɔde wɔn ho too Yehowa so korakora, na wotiee akwankyerɛ a ɔde maa wɔn no. Dɛn na efii mu bae? Bible ka sɛ: “[Bere a] asɔfo a wɔso adaka no de wɔn nan sii nsu no mu ara pɛ, nsu a efi atifi reba no nyinaa begyinaa faako. . . . Na asɔfo a wɔsõ Yehowa apam adaka no gyinae wɔ asase kesee so wɔ Yordan mfinimfini kyerebenn kosii sɛ Israel man no nyinaa faa asase kesee no so twaa Yordan wiei.” (Yos. 3:12-17) Wo deɛ twa ho mfonini: Hwɛ sɛ asubɔnten a ayiri rebu fa so agyina prɛko pɛ! Hwɛ sɛnea Israelfo bɛbɔ agye so adi ahurusi! Ampa, bere a Israelfo de wɔn ho too Yehowa so tiee n’akwankyerɛ no, ɛhyɛɛ wɔn gyidi den.\nWubetumi anya Yehowa mu ahotoso sɛnea Israelfo no nyae wɔ Yosua bere so no? (Hwɛ nkyekyɛm 17, 18)\n18 Ɛnnɛ, Yehowa nyɛ anwonwade saa mma ne nkurɔfo, nanso sɛ yɛde yɛn ho to no so de n’akwankyerɛ yɛ adwuma a, obehyira yɛn. Onyankopɔn de ne honhom kronkron hyɛ yɛn mpamden ma yɛka Ahenni ho asɛmpa no wɔ wiase nyinaa. Kristo Yesu ne Yehowa adansefo mu okunini. Bere a onyanee no, ɔbɔɔ n’asuafo anohoba sɛ ɔbɛbɔ wɔn kyidɔm ma wɔayɛ adwumasono yi: “Monkɔ nkɔyɛ aman nyinaa m’asuafo . . . Me ne mo wɔ hɔ nna nyinaa de kosi wiase nhyehyɛe no awiei.” (Mat. 28:19, 20) Adansefo bi wɔ hɔ a kan no na wɔfɛre ade paa, nanso ɛnnɛ wotumi de wɔn nsa si wɔn bo ka sɛ Onyankopɔn honhom kronkron ama wɔn akokoduru ma wotumi ka asɛm no kyerɛ nnipa a wonnim wɔn koraa.—Monkenkan Dwom 119:46; 2 Korintofo 4:7.\n19. Sɛ yentumi nyɛ ɔsom adwuma no sɛnea yɛpɛ mpo a, awerɛhyem bɛn na yebetumi anya?\n19 Yɛn nuanom mmarima ne mmea bi wɔ hɔ a, yare ne onyin nti wontumi nyɛ ɔsom adwuma no sɛnea wɔpɛ. Nanso wobetumi anya awerɛhyem sɛ “ahummɔbɔ Agya ne awerɛkyekye nyinaa Nyankopɔn” no nim nea nokware Kristoni biara refa mu. (2 Kor. 1:3) Nea yɛn ahoɔden ma yetumi yɛ wɔ ne som mu biara n’ani sɔ. Ade biako a ɛsɛ sɛ yɛn nyinaa kae ne sɛ, sɛ yebenya nkwa a, ade a ehia paa ne sɛ yebenya gyidi wɔ Kristo agyede afɔre no mu. (Heb. 10:39) Yɛn de ara ne sɛ yɛbɛyɛ nea yebetumi biara wɔ ɔsom adwuma no mu.\n20, 21. Dɛn na yɛde kyerɛ sɛ yɛwɔ Yehowa mu ahotoso?\n20 Onyankopɔn hwehwɛ sɛ yɛde yɛn bere, yɛn ahoɔden, ne yɛn ahode boa ne som sɛnea yebetumi biara. Enti yɛpɛ sɛ yefi yɛn koma nyinaa mu ‘yɛ asɛmpaka adwuma no.’ (2 Tim. 4:5) Nokwasɛm ne sɛ ɛyɛ yɛn dɛ sɛ yɛreyɛ saa, efisɛ ɛboa nkurɔfo “ma wobenya nokware no ho nimdeɛ a edi mũ.” (1 Tim. 2:4) Sɛ yeyi Yehowa ayɛ na yɛhyɛ no anuonyam a, yenya nhyira pii wɔ ne som mu. (Mmeb. 10:22) Eyi nso ma yenya yɛn Bɔfo no mu ahotoso na yɛde yɛn ho fam ne ho papee.—Rom. 8:35-39.\n21 Sɛnea yɛadi kan ahu no, egye mmɔdenbɔ na yɛanya Yehowa mu awerɛhyem na yɛde yɛn ho ato n’akwankyerɛ so; ɛmma kwa. Enti yere wo ho bɔ mpae ma w’ahotoso nyɛ den Yehowa mu. Momma yennwinnwen nneɛma a Yehowa yɛe tete no ho na yɛmma nea ɔbɛyɛ daakye nkɔ so ntena yɛn adwenem. Momma yɛnkɔ so mfa ahokeka nsom Yehowa na yɛnhyɛ yɛn gyidi den. Yehowa nkaesɛm rentwam da; ɛwɔ hɔ afebɔɔ. Enti sɛ yetie de yɛ adwuma a, yɛn nso yɛbɛtena ase afebɔɔ!


Sɛnea Wobɛsom Onyankopɔn na Woabɛn No | Bɛn Yehowa\n‘Bɛn Onyankopɔn, na Ɔbɛbɛn Wo’\n1-3. (a) Sɛ yɛhwɛ sɛnea awofo ne wɔn ba akokoaa di nkitaho no a, dɛn na yebetumi asua afa nnipa su ho? (b) Sɛ obi da ɔdɔ adi kyerɛ yɛn a, dɛn na yɛyɛ, na asɛm a ɛho hia bɛn na ɛsɛ sɛ yebisa yɛn ho?\nAWOFO ani gye sɛ wobehu sɛ wɔn ba a wɔawo no foforo reserew. Wɔtaa de wɔn anim bɛn akokoaa no, kasa serew kyerɛ no anigye so. Wɔde anigye hwɛ kwan sɛ akokoaa no nso begye so. Na ɛnkyɛ na wagye so—akokoaa no afono keka kɔ mu, n’anofafa yerɛyerɛw, na ɔserew anigye so. Ɛte sɛ nea saa ɔserew no kyerɛ ɔdɔ a ɔda no adi wɔ ɔkwan soronko so, ɔdɔ a edi kan a akokoaa no da no adi de gye awofo no dɔ a wɔda no adi kyerɛ no no so.\n2 Akokoaa no serew no kae yɛn nnipa su ho biribi a ehia. Yɛde ɔdɔ hyia ɔdɔ. Saa ara na wɔyɛɛ yɛn. (Dwom 22:9) Bere a yenyin no, yenyin wɔ sɛnea yɛyɛ yɛn ade wɔ ɔdɔ ho no mu. Ebia wubetumi akae sɛnea w’awofo, abusuafo, anaa nnamfo daa ɔdɔ adi kyerɛɛ wo wɔ wo mmofraberem no. Ɔdɔ gyee ntini, nyinii, na eguu nhwiren wɔ wo koma mu. Wo nso wodaa ɔdɔ adi kyerɛɛ wɔn. So saa ara na ɛrekɔ so wɔ wo ne Yehowa Nyankopɔn ntam abusuabɔ mu?\n3 Bible ka sɛ: “Yɛdɔ, efisɛ ɔno na ɔdɔɔ yɛn kan.” (1 Yohane 4:19) Nhoma yi Fã 1 kosi 3 no mu no, wɔkaee wo sɛ Yehowa Nyankopɔn de ne tumi, n’atɛntrenee, ne ne nyansa adi dwuma wɔ akwan a ɔdɔ wom so ama woanya so mfaso. Na wɔ Ɔfã a ɛto so 4 mu no, wuhui sɛ wada ne dɔ adi tẽẽ akyerɛ adesamma—ne w’ankasa—wɔ akwan a ɛyɛ nwonwa so. Afei asɛmmisa bi sɔre. Ɔkwan bi so no, ɛne asɛm a ɛho hia sen biara a wubetumi abisa wo ho: ‘Mɛyɛ dɛn ayɛ Yehowa dɔ no ho biribi?’\nNea Ɔdɔ a Yɛbɛdɔ Onyankopɔn Kyerɛ\n4. Ɔkwan bɛn so na nnipa adwene atu afra wɔ nea Onyankopɔn a yɛbɛdɔ no kyerɛ no ho?\n4 Yehowa, ɔdɔ Wura no, nim yiye sɛ ɔdɔ wɔ tumi kɛse sɛ ebetumi ama afoforo ada su pa adi. Enti ɛmfa ho atua a adesamma a wonni nokware akɔ so atew no, Yehowa akɔ so anya ahotoso sɛ nnipa bi bɛyɛ ne dɔ ho biribi. Na, nokwarem no, nnipa ɔpepem pii ayɛ saa. Nanso, awerɛhosɛm ne sɛ, wiase a aporɔw yi mu ɔsom ahorow no ama nnipa adwene atu afra wɔ nea ɔdɔ a yɛbɛdɔ Onyankopɔn kyerɛ no ho. Nnipa pii ka sɛ wɔdɔ Onyankopɔn, nanso ɛte sɛ nea wosusuw sɛ ɔdɔ a ɛte saa no yɛ nkate a yɛka ho asɛm ara kwa. Ɔdɔ a yebenya ama Onyankopɔn no betumi afi ase wɔ saa kwan no so, sɛnea akokoaa nam serew so na edi kan da ɔdɔ adi kyerɛ n’awofo no. Nanso, wɔ nnipa a wɔanyinyin fam de, pii ka ho.\n5. Bible kyerɛkyerɛ ɔdɔ a yɛbɛdɔ Onyankopɔn no mu dɛn, na dɛn nti na ɛsɛ sɛ yɛn ani gye saa nkyerɛkyerɛmu no ho?\n5 Yehowa kyerɛ nea ɔdɔ a yɛbɛdɔ no kyerɛ no mu. N’asɛm ka sɛ: “Eyi ne Nyankopɔn dɔ, sɛ yebedi n’ahyɛde so.” Ɛnde, ɛsɛ sɛ yɛde nneyɛe kyerɛ ɔdɔ a yɛwɔ ma Onyankopɔn. Nokwarem no, nnipa pii ani nnye osetieyɛ ho. Nanso, nkyekyɛm koro no ara fi ayamye mu de ka ho sɛ: ‘Na Onyankopɔn ahyɛde no nyɛ den.’ (1 Yohane 5:3) Wɔayɛ Yehowa mmara ne nnyinasosɛm wɔ ɔkwan bi so a ɛso bɛba yɛn mfaso, na ɛnyɛ sɛ ɛbɛhyɛ yɛn so. (Yesaia 48:17, 18) Nnyinasosɛm ahorow a ɛboa yɛn ma yɛbɛn Onyankopɔn ahyɛ N’asɛm mu ma. Ɔkwan bɛn so? Ma yɛnhwehwɛ yɛne Onyankopɔn ntam abusuabɔ afã abiɛsa mu nhwɛ. Eyinom ne nkitahodi, ɔsom, ne sua a yebesuasua no.\nNkitaho a Yɛne Yehowa Bedi\n6-8. (a) Ɔkwan bɛn na yebetumi afa so atie Yehowa? (b) Sɛ yɛkenkan Kyerɛwnsɛm no a, ɔkwan bɛn so na yebetumi ama emu ada hɔ?\n6 Asɛmmisa yi na wɔde fii Ti 1 no ase, “So wubetumi ayɛ Onyankopɔn a wo ne no rebɔ nkɔmmɔ ho mfonini wɔ w’adwenem?” Yehui sɛ na eyi nyɛ nsusuwii hunu ara kwa. Nokwarem no, Mose ne no nyaa nkɔmmɔbɔ a ɛte saa. Na yɛn nso ɛ? Ɛnnɛ nyɛ bere a Yehowa bɛsoma n’abɔfo ma wɔne nnipa abɛbɔ nkɔmmɔ. Nanso, Yehowa wɔ ɔkwan a ɛkyɛn so a ɔne yɛn di nkitaho nnɛ. Yɛbɛyɛ dɛn atie Yehowa asɛm?\n7 Esiane sɛ “Kyerɛw nyinaa fi Nyankopɔn home mu” nti, yetie Yehowa asɛm denam N’asɛm, Bible, a yɛbɛkenkan so. (2 Timoteo 3:16) Enti, Ɔhene Dawid hyɛɛ Yehowa asomfo nkuran sɛ wɔnyɛ akenkan a ɛte saa “awia ne anadwo.” (Dwom 1:1, 2) Saa a yɛbɛyɛ no gye mmɔdenbɔ kɛse wɔ yɛn fam. Nanso, mmɔdenbɔ a ɛte saa nyinaa yɛ nea mfaso wɔ so. Sɛnea yehui wɔ Ti 18 mu no, Bible te sɛ krataa a ɛsom bo a yɛanya afi yɛn soro Agya nkyɛn. Enti ɛnsɛ sɛ n’akenkan yɛ adwuma. Sɛ yɛrekenkan a, ɛsɛ sɛ yɛma Kyerɛwnsɛm no mu da hɔ. Yɛbɛyɛ dɛn atumi ayɛ saa?\n8 Sɛ worekenkan Bible no a, yɛ emu nsɛm no ho mfonini wɔ w’adwenem. Bɔ mmɔden sɛ wobɛyɛ Bible mu nnipa no ho mfonini wɔ w’adwenem sɛ nnipa a wuhu wɔn ankasa. Bɔ mmɔden sɛ wobɛte wɔn suahu, wɔn nsɛm tebea, ne adwenhorow a wokura no ase. Afei, susuw nea wokenkan no ho yiye, na bisa wo ho nsɛm te sɛ: ‘Yehowa ho ade bɛn na saa asɛm yi kyerɛkyerɛ me? Ne su ahorow no mu nea ɛwɔ he na mihu yi? Nnyinasosɛm bɛn na Yehowa pɛ sɛ mihu, na ɔkwan bɛn so na metumi de adi dwuma wɔ m’asetra mu?’ Kenkan, susuw ho na fa di dwuma—bere a woyɛ saa no, Onyankopɔn Asɛm mu bɛda hɔ ama wo.—Dwom 77:12; Yakobo 1:23-25.\n9. Hena ne “akoa nokwafo ne ɔbadwemma” no, na dɛn nti na ɛho hia sɛ yɛyɛ aso tie “akoa” no?\n9 Yehowa nam “akoa nokwafo ne ɔbadwemma” no nso so kasa kyerɛ yɛn. Sɛnea Yesu ka siei no, wɔapaw Kristofo kuw ketewaa bi a wɔasra wɔn sɛ wɔmma honhom fam “aduan ɛbere a ɛsɛ mu” wɔ nna a edi akyiri mu tebea bɔne yi mu. (Mateo 24:45-47) Sɛ yɛkenkan nhoma a wɔasiesie sɛ ɛmmoa yɛn mma yennya Bible mu nokware nimdeɛ no na yɛkɔ Kristofo nhyiam ne nhyiam akɛse a, na akoa no rema yɛn honhom fam aduan ne no. Esiane sɛ ɛyɛ Kristo akoa nti, yefi nyansam de Yesu nsɛm yi di dwuma: ‘Monhwɛ yiye sɛnea mote asɛm no fa.’ (Luka 8:18) Yɛyɛ aso tie asɛm efisɛ yegye akoa nokwafo no tom sɛ Yehowa akwan a ɔfa so ne yɛn di nkitaho no mu biako.\n10-12. (a) Dɛn nti na mpaebɔ yɛ akyɛde a ɛyɛ anigye a efi Yehowa hɔ? (b) Yɛbɛyɛ dɛn atumi abɔ mpae ma asɔ Yehowa ani, na dɛn nti na yebetumi anya ahotoso sɛ yɛn mpaebɔ sɔ n’ani?\n10 Na nkitaho a yɛne Onyankopɔn bedi nso ɛ? So yebetumi ne Yehowa akasa? Ɛyɛ nsusuwii a ɛyɛ hu. Sɛ ɛba sɛ ɛsɛ sɛ wokɔ wo man sodifo bi a ɔwɔ tumi anim ne no kɔka w’asɛnhia bi a, so ɛbɛyɛ mmerɛw sɛ wo nsa bɛka no? Baabi wɔ hɔ a, saa a wobɛyɛ no betumi ayɛ nea asiane wom! Wɔ Ester ne Mordekai bere so no, na wobetumi akum obi a ɔbɛkɔ Persia hene anim a ɔhene no ntoo nsa mfrɛɛ no. (Ester 4:10, 11) Afei, susuw ho sɛ worekɔ Amansan Hene a sɛ wode nnipa a wɔwɔ tumi sen biara toto ne ho a wɔte sɛ “mmoadabi” no anim. (Yesaia 40:22) So ɛsɛ sɛ n’anim a yɛbɛkɔ no bɔ yɛn hu? Dabida!\n11 Yehowa abɔ kwan fann a ɛso fa nyɛ den a yɛbɛfa so akɔ n’anim ama yɛn—mpaebɔ. Abofra ketewaa mpo betumi abɔ Yehowa mpae wɔ gyidi mu, wɔ Yesu din mu. (Yohane 14:6; Hebrifo 11:6) Nanso, mpaebɔ ma yetumi de nsɛm a ɛkyere yɛn adwene yiye, nsusuwii ne nkate a emu dɔ—a nea ɛyɛ yaw na ɛyɛ den sɛ yɛbɛka ho asɛm mpo ka ho—to n’anim. (Romafo 8:26) Mfaso biara nni so sɛ yɛbɛyɛ sɛ yɛde anotew, adɔkɔdɔkɔsɛm anaa kasatenten bɛbɔ Yehowa mpae na ama n’ani agye yɛn ho. (Mateo 6:7, 8) Nanso, Yehowa nkyerɛ bere tenten a ɛsɛ sɛ yɛne no kasa anaa mpɛn dodow a ɛsɛ sɛ yɛne no kasa. N’asɛm mpo ka kyerɛ yɛn sɛ ‘yennnyae mpaebɔ da!’—1 Tesalonikafo 5:17.\n12 Kae sɛ Yehowa nkutoo na wɔfrɛ no “mpaebɔ tiefo,” na ofi tema mu ankasa na etie yɛn. (Dwom 65:2) So otie n’asomfo anokwafo mpaebɔ kɛkɛ? Dabi, n’ani gye ho ankasa. N’asɛm de mpaebɔ a ɛte saa toto aduhuam a wɔhyew a ne huam tu kɔ soro no ho. (Dwom 141:2; Adiyisɛm 5:8; 8:4) So ɛnyɛ awerɛkyekye sɛ yebenya adwene sɛ yɛn mpaebɔ a efi komam no nso foro kɔ soro na ɛsɔ Amansan Hene no ani? Enti sɛ wopɛ sɛ wobɛn Yehowa a, fi ahobrɛase mu bɔ no mpae mpɛn pii, da biara. Yi wo yam kasa kyerɛ no; mfa biribiara nsie no. (Dwom 62:8) Ka wo dadwen, w’anigye, w’aseda, ne w’ayeyi ho asɛm kyerɛ wo soro Agya no. Ɛbɛma wo ne ne ntam abusuabɔ mu akɔ so ayɛ den bere nyinaa.\nƆsom a Yɛde Bɛma Yehowa\n13, 14. Yehowa a yɛbɛsom no no kyerɛ dɛn, na dɛn nti na ɛfata sɛ yɛyɛ saa?\n13 Sɛ yɛne Yehowa Nyankopɔn di nkitaho a, ɛnte sɛ nea yɛne adamfo anaa obusuani bi rebɔ nkɔmmɔ a yetie no na yɛkasa bi no. Ɛyɛ ɔsom a yɛde rema Yehowa ankasa, na yɛnam so de nidi a ɛsɛ no ma no. Yɛn asetra nyinaa gyina nokware som so. Ɛyɛ sɛnea yefi yɛn kra nyinaa ne ahofama mu dɔ Yehowa no na ɛka Yehowa abɔde anokwafo nyinaa, wɔn a wɔwɔ soro anaa asase so no bom. Ɔsomafo Yohane tee wɔ anisoadehu bi mu sɛ ɔbɔfo bi de ahyɛde yi rema sɛ: “Monkotow nea ɔyɛɛ soro ne asase ne ɛpo ne asuti no.”—Adiyisɛm 14:7.\n14 Dɛn nti na ɛsɛ sɛ yɛsom Yehowa? Dwen su ahorow a yɛasusuw ho te sɛ kronkronyɛ, tumi, ahosodi, atɛntrenee, akokoduru, mmɔborohunu, nyansa, odwo, ɔdɔ, ayamhyehye, nokwaredi, ne papayɛ no ho hwɛ. Yɛahu sɛ Yehowa yɛ gyinapɛn a ɛsen biara, su a ɛsom bo biara ho nhwɛso. Sɛ yɛbɔ mmɔden sɛ yɛbɛte ne su ahorow nyinaa ase a, yehu sɛ ɔsen Onipa kɛse a wobu no sen biara koraa. N’anuonyam korɔn sen yɛn koraa. (Yesaia 55:9) Akyinnye biara nni ho sɛ Yehowa ne yɛn Tumfoɔ, na ɔfata sɛ yɛsom no. Nanso, ɔkwan bɛn so na ɛsɛ sɛ yɛsom Yehowa?\n15. Ɔkwan bɛn so na yebetumi asom Yehowa “honhom ne nokware mu,” na hokwan bɛn na Kristofo nhyiam ma yenya?\n15 Yesu kae sɛ: “Onyankopɔn yɛ honhom, na wɔn a wɔsɔre no no, ɛsɛ sɛ wɔsɔre no honhom ne nokware mu.” (Yohane 4:24) Ɛno kyerɛ sɛ yɛde koma a gyidi ne ɔdɔ ayɛ no ma bɛsom Yehowa, na ne honhom akyerɛ yɛn kwan. Ɛkyerɛ nso sɛ yebegyina nokware nimdeɛ a ɛwɔ Onyankopɔn Asɛm mu so asom no nokware mu. Yɛwɔ hokwan a ɛsom bo a yɛde bɛsom Yehowa “honhom ne nokware mu” wɔ bere biara a yɛne yɛn mfɛfo asomfo behyiam no. (Hebrifo 10:24, 25) Sɛ yɛto Yehowa ayeyi dwom, bom bɔ mpae, na yetie N’asɛm mu nkɔmmɔbɔ nya mu kyɛfa a, na yɛreda ɔdɔ adi akyerɛ no wɔ nokware som mu.\nSɛ anuanom hyiam wɔ Kristofo nhyiam ahorow ase a, wɔde anigye som Yehowa\n16. Ahyɛde akɛse a wɔde ama nokware Kristofo no mu biako ne dɛn, na dɛn nti na yɛte nka sɛ ɛsɛ sɛ yedi so?\n16 Yɛsom Yehowa nso bere a yɛka ne ho asɛm kyerɛ afoforo, na yeyi no ayɛ wɔ baguam no. (Hebrifo 13:15) Nokwarem no, Yehowa Ahenni ho asɛmpa a yɛbɛka no yɛ ahyɛde akɛse a wɔde ama nokware Kristofo no mu biako. (Mateo 24:14) Yɛde anigye di so efisɛ yɛdɔ Yehowa. Sɛ yedwen sɛnea “wi yi ase nyame,” Satan Ɔbonsam, “afura wɔn a wonnye nni no adwene ani,” na ɔredi atoro gu Yehowa so denneennen no ho a, so yɛn ho mpere yɛn sɛ yɛbɛyɛ yɛn Nyankopɔn Adansefo, na yɛasiesie ntwiri a ɛte saa no? (2 Korintofo 4:4; Yesaia 43:10-12) Na sɛ yesusuw Yehowa su ahorow a ɛyɛ anigye no ho a, so biribi nkanyan yɛn sɛ yɛnka ne ho asɛm nkyerɛ afoforo? Nokwarem no, hokwan biara nni hɔ a ebetumi akyɛn sɛ yɛbɛboa afoforo ma wɔabehu yɛn soro Agya no na wɔadɔ no sɛnea yɛahu no na yɛdɔ no no.\n17. Dɛn na ɛka ɔsom a yɛde ma Yehowa no ho, na dɛn nti na ɛsɛ sɛ yɛsom nokware mu?\n17 Pii ka ɔsom a yɛde bɛma Yehowa no ho. Ɛfa yɛn asetram biribiara ho. (Kolosefo 3:23) Sɛ yegye Yehowa tom sɛ yɛn Amansan Hene a, ɛnde yɛbɛyɛ n’apɛde wɔ biribiara mu—yɛn abusua asetram, honam fam adwumam, sɛnea yɛne afoforo di nsɛm mu, ne yɛn ahomegye bere mu. Yɛbɛbɔ mmɔden sɛ yɛde “koma mũ” bɛsom Yehowa nokware mu. (1 Beresosɛm 28:9) Koma fã anaa asetra akwan abien—nyaatwom a yɛbɛyɛ de ada yɛn ho adi sɛ yɛsom Yehowa bere a yɛkɔ so yɛ bɔne a anibere wom wɔ kokoam—nni afã biara wɔ ɔsom a ɛte saa mu. Nokwaredi mma yentumi nyɛ nyaatwom saa; ɔdɔ a yɛwɔ no no ma ɛyɛ yɛn abofono. Onyankopɔn suro nso betumi aboa. Bible kyerɛ sɛ ɔsom a ɛte saa no ma yɛkɔ so ne Yehowa nya abusuabɔ pa.—Dwom 25:14.\nSua a Yebesuasua Yehowa\n18, 19. Dɛn nti na ɛfata sɛ wubesusuw sɛ nnipa a wɔnyɛ pɛ betumi asuasua Yehowa Nyankopɔn?\n18 Nhoma yi afã no mu biara de ti bi a ɛka sɛnea ‘yebesuasua Onyankopɔn sɛ mma adɔfo’ na ewie. (Efesofo 5:1) Ɛho hia sɛ yɛkae sɛ ɛwom sɛ yɛnyɛ pɛ de, nanso yebetumi asuasua sɛnea Yehowa de ne tumi di dwuma, da n’atɛntrenee adi, yɛ n’ade nyansa ne ɔdɔ mu, wɔ ɔkwan a ɛyɛ pɛ so no. Yɛyɛ dɛn hu sɛ yebetumi asuasua Ade Nyinaa so Tumfoɔ no ankasa? Kae sɛ, Yehowa din nkyerɛase no kyerɛ yɛn sɛ ɔdan ne ho sɛnea ɔpɛ na ama wadi n’atirimpɔw ho dwuma. Ɛfata sɛ saa a ɔyɛ no yɛ yɛn nwonwa, nanso so ɛyɛ nea yentumi nsuasua no koraa? Dabi.\n19 Wɔyɛɛ yɛn Onyankopɔn suban so. (Genesis 1:26) Enti, nnipa nte sɛ abɔde afoforo a ɛwɔ asase so no. Ɛnyɛ nkate, awosu, anaa nneɛma a atwa yɛn ho ahyia kɛkɛ na ɛma yɛyɛ ade. Yehowa ama yɛn akyɛde a ɛsom bo—yɛ a yetumi yɛ nea yɛpɛ. Ɛmfa ho sɛ yɛwɔ sintɔ ahorow no, yɛwɔ hokwan koraa sɛ yɛpaw nea yɛpɛ sɛ yɛyɛ. So wopɛ sɛ woyɛ obi a ɔwɔ ɔdɔ, nyansa, obu atɛntrenee na ɔde tumi di dwuma ɔkwan a ɛfata so? Esiane Yehowa honhom mmoa nti, wubetumi ayɛ saa pɛpɛɛpɛ! Susuw adepa a wubetumi ayɛ no ho hwɛ.\n20. Sɛ yesuasua Yehowa a, adepa bɛn na yebetumi ayɛ?\n20 Wobɛsɔ wo soro Agya ani, na woama ne koma ani agye. (Mmebusɛm 27:11) Wubetumi ‘asɔ’ Yehowa “ani koraa,” efisɛ ɔte wo sintɔ ahorow ase. (Kolosefo 1:9, 10) Na bere a wokɔ so nya su pa de suasua W’agya a wodɔ no no, wubenya hokwan kɛse bi. Wobɛyɛ hann kurafo wɔ wiase a aduru sum a atwe ne ho afi Onyankopɔn ho no mu. (Mateo 5:1, 2, 14) Wobɛboa ma wɔatrɛw Yehowa su ahorow a anuonyam wom no bi mu wɔ asase so mmaa nyinaa. Anuonyam bɛn ara ni!\nƐmmra sɛ wobɛbɛn Yehowa bere nyinaa\n21, 22. Akwantu a enni awiei bɛn na ɛda wɔn a wɔdɔ Yehowa nyinaa anim?\n21 Afotu tiatiaa yi a wɔyɛɛ ho kyerɛwtohɔ wɔ Yakobo 4:8 no nyɛ botae bi ara kwa. Ɛyɛ akwantu bi. Bere tenten a yɛkɔ so di nokware no, saa akwantu no remma awiei da. Yɛbɛkɔ so abɛn Yehowa bere nyinaa. Nokwarem no, yɛbɛkɔ so anya nneɛma pii asua wɔ ne ho. Ɛnsɛ sɛ yesusuw sɛ yɛasua Yehowa ho ade nyinaa awie wɔ nhoma yi mu. Hwɛ, afei ara na yɛafi ase resusuw nea Bible ka fa yɛn Nyankopɔn ho no ho! Na Bible no ankasa mpo nka nea yebetumi ahu afa Yehowa ho no nyinaa nkyerɛ yɛn. Ɔsomafo Yohane susuwii sɛ sɛ wɔkyerɛw biribiara a Yesu yɛe wɔ n’asase so som adwuma no mu a, ‘anka nhoma a wɔbɛkyerɛw no rensen wiase mpo.’ (Yohane 21:25) Sɛ wotumi kaa biribi a ɛte saa faa Ɔba no ho a, ɛnde na wobetumi aka nea ɛsen saa afa Agya no ho!\n22 Daa nkwa mpo ntumi mma yensua Yehowa ho ade nwie. (Ɔsɛnkafo 3:11) Ɛnde, susuw anidaso a yɛrehwɛ kwan no ho hwɛ. Bere a yɛbɛtra ase mfirihyia ɔhaha, mpempem, ɔpepem, anaa ɔpepepem pii no, yebehu Yehowa Nyankopɔn ho nsɛm pii asen nea yenim nnɛ no. Nanso, yɛbɛkɔ so ara ate nka sɛ nneɛma a enni ano a ɛyɛ anigye pii wɔ hɔ a ɛsɛ sɛ yesua. Yɛde anigye besua nneɛma pii, efisɛ yɛbɛte nka bere nyinaa sɛnea odwontofo a ɔtoo dwom yi tee nka no: “Onyankopɔn nkyɛn tra ye ma me.” (Dwom 73:28) Daa nkwa bɛyɛ nea mfaso wɔ so na ɛyɛ anigye ankasa—na Yehowa a yɛbɛbɛn no no bɛyɛ ɛso akatua a ɛsen biara.\n23. Dɛn na wɔahyɛ wo nkuran sɛ yɛ?\n23 Ɛmmra sɛ wobɛyɛ Yehowa dɔ ho biribi mprempren denam wo koma nyinaa, wo kra nyinaa, w’adwene nyinaa ne w’ahoɔden nyinaa a wode bɛdɔ no so. (Marko 12:29, 30) Ɛmmra sɛ wo dɔ bɛyɛ nokware dɔ a enhinhim. Ɛmmra sɛ gyinae a wubesisi da biara da, efi nneɛma nketewa so kosi akɛse so begyina nnyinasosɛm koro no ara so—sɛ wobɛfa kwan a ɛbɛma wo ne wo soro Agya no anya abusuabɔ a emu yɛ den so bere nyinaa. Nea ɛsen ne nyinaa no, ɛmmra sɛ wobɛbɛn Yehowa bere nyinaa, na ɔno nso abɛn wo bere nyinaa—de akosi daa!\nDwom 25:1-22 Yɛbɛyɛ dɛn atumi abɛn Yehowa, na ahotoso bɛn na ɛno bɛma yɛanya?\nHosea 6:3 Ɔkwan bɛn so na saa nkyekyɛm yi da no adi sɛ Yehowa a yebehu no no gye mmɔdenbɔ, na ɛyɛ nea nhyira wom?\nMateo 16:21-27 Sɛ yebesuasua Yehowa a, hena nhwɛso na ɛsɛ sɛ yedi akyi, na honhom bɛn na ɛsɛ sɛ yɛda no adi?\nAdiyisɛm 21:3, 4 Sɛ wususuw nhyira a Yehowa de bɛba daakye no ho a, dɛn na ɛka wo ma woyɛ?\nƐyɛ akwannya kɛse paa sɛ yɛka Onyankopɔn ahyehyɛde no ho. Yɛbɛyɛ dɛn ataa adwuma a ahyehyɛde no reyɛ nnɛ no akyi?\nYehowa Nyankopɔn dɔ wo ankasa. Wobɛyɛ dɛn atumi ada ɔpɛ a wowɔ sɛ wobɛyɛ nea ɛsɔ N’ani wɔ w’asetenam da biara da no adi?\nOnyankopɔn Asɛm hyɛ Kristofo fekubɔ ho nkuran. Sua akwan a wubetumi afa so anya fekubɔ a ɛte saa so mfaso ho ade.


Petro II 3 NA-TWI - Awurade ba a ɔbɛba bio - Adɔfonom, - Bible Gateway\nPetro II 3\nPetro II 2Yohane I 1\nPetro II 3 Nkwa Asem (NA-TWI)\nAwurade ba a ɔbɛba bio\n3 Adɔfonom, eyi ne krataa a ɛtɔ so abien a makyerɛw abrɛ mo. Mekyerɛwee sɛ mede rebɛkae mo, de akanyan mo adwene. 2 Mepɛ sɛ mokae nsɛm a adiyifo kronkron no kae mmere bi a atwam no ne mmara a efi Awurade ne Agyenkwa a wɔde faa mo asomafo so maa mo no.\n3 Nea edi kan no, sɛ mote ase sɛ, nna a edi akyiri no mu no, nnipa bi bɛba a wɔn ara wɔn honam akɔnnɔ na ebedi wɔn so. Wobedi mo ho fɛw 4 aka se, “Ɔhyɛɛ mo bɔ sɛ ɔbɛba. Wanka? Na ɔwɔ he? Yɛn agyanom awuwu dedaw nanso biribiara te sɛ nea ɛte fi adebɔ mfiase!”\n5 Wɔhyɛ da ma wɔn werɛ fi nokware no sɛ efi tete na Onyankopɔn kasae na wɔbɔɔ ɔsoro ne asase. Wɔbɔɔ asase fi nsu mu na wɔde nsu na ɛyɛe 6 na wɔde nsu nso, Nsuyiri nsu na ɛsɛee wiase dedaw no. 7 Na ɔsoro ne asase a ɛwɔ hɔ mprempren yi de, wɔnam Onyankopɔn asɛm no ara so rekora ama ogya asɛe no. Wɔrekora ama ɛda a wobebu nnebɔneyɛfo atɛn na wɔasɛe wɔn no.\n8 Nanso, anuanom, mommma mo werɛ mmfi ade baako sɛ Awurade ani so de, nsonoe nni da koro ne mfe apem ntam. Ne fam de, n’abien nyinaa yɛ pɛ. 9 Awurade ntwentwɛn ne nan ase wɔ ne bɔ a wahyɛ ho sɛnea ebinom dwen no. Mmom, ɔwɔ mo ho boasetɔ efisɛ, ɔmpɛ sɛ wɔbɛsɛe obiara na mmom ɔpɛ sɛ obiara sesa fi ne bɔne ho. 10 Na Awurade da no bɛba sɛ owifo. Ɛda no, ɔsoro bɛbobom na ayera na wim nneɛma bɛhyew na asɛe na asase ne so nneɛma nyinaa nso ayera.\n11 Sɛ saa kwan yi so na wɔbɛfa asɛe ade nyinaa a, na dɛn bra na ɛsɛ sɛ mobɔ? Ɛsɛ sɛ mo bra yɛ kronn na mode mo ho ma Onyankopɔn. 12 Monhwɛ saa da no kwan na monyɛ mo nneɛma pɛpɛɛpɛ; saa da a Onyankopɔn bɛto ɔsoro mu gya na wim nneɛma anan na ayera wɔ ogyaframa mu no. 13 Nanso yɛtwɛn nea Onyankopɔn ahyɛ yɛn ho bɔ no, ɔsoro foforo ne asase foforo a ɛhɔ na atreneefo bɛtena.\n14 Enti, anuanom, mugu so retwɛn da no yi, mommɔ mmɔden sɛ mobɛyɛ kronn a mfomso biara nni mo ho wɔ Onyankopɔn anim na mo ne no atena wɔ asomdwoe mu.\n15 Monkae sɛ Awurade boasetɔ no kyerɛ nkwagye te sɛ nea yɛn nua Paulo nam nyansa a Onyankopɔn de maa no no so kyerɛw mo no. 16 Saa kwan koro no ara so na ɔfa kyerɛw ne nkrataa no na saa nsɛm yi ara so nso na ogyina kyerɛwee. Nsɛm bi a ɛyɛ den wɔ ne nkrataa no mu a wɔn a wonnim na wɔnyɛ den no nkyerɛ ase yiye te sɛ nea wɔkyerɛ Kyerɛwsɛm a aka no ase no a ɛde ɔsɛe brɛ wɔn no.\n17 Nanso, anuanom, mo de munim eyi dedaw. Monwɛn na wɔn a wonni mmara so annaadaa mo amfi beae pa. 18 Munyin wɔ yɛn Awurade ne Agyenkwa Yesu Kristo adom ne nimdeɛ mu. Ɔno na anuonyam nka no mprempren ne daa. Amen.


Wiase Nsɛm | Nyan! May 2014\nKENKAN WƆ Afrikaans Albanian Amharic Arabic Armenian Bengali Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch Efik English Estonian Finnish French Georgian German Greek Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kinyarwanda Kirghiz Kirundi Korean Latvian Lingala Lithuanian Macedonian Malagasy Malayalam Maltese Nepali Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swedish Tagalog Tamil Thai Tigrinya Tsonga Tswana Turkish Twi Ukrainian Vietnamese Xhosa Zulu\nAsia Apuei Fam\nWiase Nyinaa Adwumakuo a Ɛbɔ Mmoa Ho Ban de too dwa sɛ efi 1997 kosi 2011 no, nkurɔfo ahu mmoa ne nnua foforo pii; ebi ne ɔwɔ bi a n’ani yɛ kɔkɔɔ (Trimeresurus rubeus). Mmoa ne nnua foforo yi, wohui wɔ baabi a Mekong Asubɔnten no tene fa te sɛ Cambodia, Laos, Myanmar, Thailand, Vietnam, ne Yunnan mantam no mu wɔ China. Afe 2011 nko ara no, wohuu mmoa ne nnua foforo; emu 82 yɛ nnua, 21 yɛ ɔwɔ ne nkoterɛ abusua, 13 yɛ nsuomnam, 5 yɛ nufuboa, ɛnna 5 yɛ mmoa a wotumi tena nsuom ne asase so.\nKoowaa krataa bi kae sɛ, seesei nnipa a wɔtwe wɔn kɔ amannɔne yɛ “biribi a ɛha adwene paa wɔ Europe Aman Nkabom no mu.” (The Moscow Times) Wɔtwe wɔn kɔ saa a, wɔtɔn ebinom de wɔn si tuutuu ne ade; ebinom nso, wɔde wɔn kɔyɛ nkurutudwuma, na ebinom nso wɔ hɔ a, “wɔde wɔn fa sum ase koyiyi wɔn akwaa tɔn.” Deɛ akɔfa weinom nyinaa aba ne ohia, adwumasɛm ne mmaa a nkurɔfo sisi wɔn.\nAnimdefo de wɔn ani ato fam ahu sɛ, “deɛ ɛmma nkwadaa nka wɔn ho nkɔ nnipa mu” firi TV hwɛ bebrebe. Deɛ wohui no si deɛ wɔaka no so dua sɛ, TV so “dwumadi a ɛyɛ papa mpo no, enni sɛ nkwadaa hwɛ boro dɔnhwerew 1 anaa 2 da koro.”\nWohwɛ mu a, ɛreyɛ akɔyɛ sɛ “Alaskafoɔ nkuraaseɛ” nyinaa wɔ mpoano ne nsuano. Nkuraa no dodoɔ no ara nso, nsuo yiri fa wɔn na edidi kɔ wɔn nsase mu. Amanneɛbɔ kyerɛ sɛ ewiem tumi yɛ hye wɔ hɔ ma enti nsuo no ntumi nkyene ntɛm na abɔ wɔn ho ban. Enti sɛ nsuo tɔ a, ɛma nsuo yiri fa wɔn na edidi kɔ wɔn asase mu.\nNnipa abɔ ka bebree ahwehwɛ kwan a yɛbɛfa so anya anyinam ahoɔden a yɛrensɛe mframa, enti wɔtwe ahoɔden no bi firi mframa ne awia mu. Nanso enkosi aga. Ɔpanin paa a ɔda anyinam ahoɔden adwuma ano wɔ wiase nyinaa, Maria van der Hoeven, kyerɛkyerɛɛ mu sɛ, “ɛnnɛ mpo, ɔkwan a yɛfa so nya anyinam ahoɔden no, wohwɛ mu a efĩ a ɛde ba no te sɛ mfeɛ 20 a atwam no.”\nWiase Nsɛm—May 2014


Забур 39 CARS - Nnwom 39 AKCB\n1Mekae se, “Mɛhwɛ mʼakwan yiye\nna mamfa me tɛkrɛma anyɛ bɔne;\nmɛto mʼano nnareka\nbere a amumɔyɛfo bɛn me yi.\n2Enti meyɛɛ komm\na manka asɛm papa biara mpo\nnanso mʼapinisi mu yɛɛ den.\n3Me koma ho guan no wɔ me mu.\nMidwinnwen no, ogya dɛwee;\nafei mede me tɛkrɛma kasae se:\n4“Awurade, ma minhu me nkwa awiei\nne me nna dodow;\nma minhu sɛnea me nkwa si twa mu ntɛm so.\n5Woayɛ me nna sɛ nsateaa baako pɛ;\nna me mfe dodow nyɛ hwee wɔ wʼani so.\nOnipa nkwa yɛ ɔhome bi kɛkɛ.\n6Onipa redi akɔneaba nyinaa no, ɔte sɛ sunsuma bi kwa;\nɔhaw ne ho nanso ɔyɛ kwa;\nɔboa ahonya ano na onnim nea ɛbɛyɛ ne de.\n7“Afei Awurade, dɛn na merehwehwɛ?\nMʼanidaso wɔ wo mu.\n8Gye me fi me bɔne nyinaa mu;\nmma mennyɛ nkwaseafo aserewde.\n9Meyɛɛ komm, na mammue mʼano,\nefisɛ wo na woayɛ eyi.\n10Yi wʼasotwe fi me so;\nwo nsa ano amanehunu amene me.\n11Woka nnipa anim, na wotwe wɔn aso wɔ wɔn bɔne ho;\nwosɛe wɔn ahonya te sɛ nwewee;\nonipa biara yɛ ɔhome kɛkɛ.\n12“Awurade, tie me mpaebɔ,\ntie me sufrɛ;\nnsiw wʼaso wɔ me su ho.\nMe ne wo te hɔ sɛ ɔnanani,\nsɛnea na mʼagyanom nyinaa te no.\n13Yi wʼani fi me so na manya nkwa bio,\nansa na mafi ha a mente ase bio.”\nAKCB : Nnwom 39


撒迦利亚书 12 CCB - Sakaria 12 AKCB\nWɔbɛsɛe Yerusalem Atamfo\n1Nkɔmhyɛ: Eyi ne Awurade asɛm a ɛfa Israel ho.\nAwurade a ɔtrɛw ɔsoro mu, nea ɔto asase fapem, nea ɔyɛ honhom a ɔte onipa mu asɛm ni: 2“Merebɛyɛ Yerusalem kuruwa a ɛbɛma aman a atwa ne ho ahyia no atɔ ntintan. Wɔbɛtow ahyɛ Yuda ne Yerusalem so. 3Saa da no a wiase aman nyinaa aboa wɔn ho ano retia no no, mɛma Yerusalem ayɛ ɔbotantim ama aman no nyinaa. Wɔn a wɔbɛpɛ sɛ wopirew no no nyinaa bepirapira wɔn ho. 4Saa da no, mɛma ɔpɔnkɔ biara abɔ huboa, na mɛma ne sotefo nso abɔ dam,” sɛnea Awurade se ni. “Mebue mʼani ahwɛ Yudafi, na mefurafura aman ahorow no apɔnkɔ ani. 5Na Yuda mmusua bɛka wɔ wɔn koma mu se, ‘Yerusalemfo yɛ ahoɔdenfo, efisɛ Asafo Awurade yɛ wɔn Nyankopɔn.’\n6“Saa da no, mɛyɛ Yuda mmusua sɛ ogya asanka a ɛhyɛ nnyina mu, te sɛ ogyatɛn a ɛredɛw wɔ nwura a wɔaboa ano mu. Wɔbɛhyew nnipa a wɔatwa wɔn ho ahyia nyinaa wɔ benkum ne nifa, nanso hwee renka Yerusalem wɔ faako a ɔwɔ.\n7“Awurade bɛbɔ Yuda atenae ho ban kan, sɛnea Dawidfi ne wɔn a wɔte Yerusalem anuonyam renkyɛn Yudafo anuonyam. 8Saa da no, Awurade bɛbɔ wɔn a wɔte Yerusalem ho ban, nea ɔyɛ mmerɛw koraa wɔ wɔn mu no bɛyɛ sɛ Dawid. Na Dawid asefo bɛyɛ sɛ Onyankopɔn, te sɛ Awurade Bɔfo a odi wɔn anim. 9Saa da no, mefi ase asɛe aman a wɔko tia Yerusalem nyinaa.\nWotwa Adwo Ma Nea Wohwirew No No\n10“Mehwie adom ne nkotosrɛ honhom agu Dawidfi ne wɔn a wɔte Yerusalem so. Wɔbɛhwɛ me a wɔahwirew me, na wɔatwa adwo ama no te sɛ obi a ɔretwa adwo wɔ ɔba koro ho, na wɔasu yayaayaw te sɛ obi a ɔresu ne ba barima piesie. 11Saa da no agyaadwotwa a ɛwɔ Yerusalem no ano bɛyɛ den te sɛ Hadad-Rimon agyaadwotwa wɔ Megido asasetam so. 12Asase no sofo nyinaa bedi awerɛhow, abusua biara ne wɔn yerenom; Dawid abusua ne wɔn yerenom, Natan abusua ne wɔn yerenom, 13Lewi abusua ne wɔn yerenom, Simei abusua ne wɔn yerenom, 14ne mmusua a aka no nyinaa ne wɔn yerenom.\nAKCB : Sakaria 12


Sikasɛm Ho Ɔbenfoɔ Bi Kyerɛkyerɛ Ne Gyidie Mu | Nsɛm a Wɔbisabisa\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Fijian Finnish French Georgian German Greek Hebrew Hiligaynon Hungarian Icelandic Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Macedonian Malagasy Myanmar Norwegian Oromo Polish Portuguese Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tsonga Tswana Turkish Twi Ukrainian Urdu Vietnamese Xhosa Zulu\nNSƐM A WƆBISABISA | STEPHEN TAYLOR\nSikasɛm Ho Ɔbenfoɔ Bi Kyerɛkyerɛ Ne Gyidie Mu\nƆbenfoɔ Stephen Taylor kyerɛ adeɛ na ɔsan yɛ nhwehwɛmu wɔ Suapɔn bi a ɛwɔ Sydney, Australia. Ɔhwɛ sɛnea adwadie mu sikasɛm teɛ ne sɛnea wɔbɛhwɛ ma ayɛ adwuma yie. Nyan! twerɛfoɔ bisaa no sɛnea n’adwuma no aka ne gyidie.\nKa wo ho asɛm kakra kyerɛ yɛn.\nNá m’awofoɔ yɛ asɔrekɔfoɔ a wɔdi nokorɛ na wɔyɛ adwumaden. Wɔhyɛɛ me nkuran sɛ mensua nwoma yie, enti mesuaa adwadie ho adeɛ wɔ Suapɔn a ɛwɔ New South Wales. Mehunuiɛ sɛ m’ani gye nhwehwɛmu ho, enti meyɛɛ m’adwene sɛ mɛyɛ nhwehwɛmu na masan akyerɛ adeɛ.\nDɛn mu nhwehwɛmu na woyɛe?\nAdeɛ a na ɛda me koma so paa ne sɛ mɛhunu sɛnea sika a nkurɔfo de hyɛ adwumakuo ahodoɔ mu no yɛ adwuma fa. Sika ho adwadie ma nkurɔfoɔ tumi de wɔn sika hyɛ nnwuma bi mu na nnwumakuo no de ayɛ adwuma ma mfasoɔ aba so. Nhwehwɛmu a meyɛe no bi ne sɛ mɛhunu nneɛma a ɛma nnwumakuo bi sikasɛm kɔ soro anaa ɛba fam.\nWobɛtumi akyerɛ yɛn sɛnea ɛteɛ?\nWɔhwɛ kwan sɛ nnwumakuo de mfasoɔ a wɔnya bɛto dwa bere nyinaa. Sɛ nkurɔfoɔ pɛ sɛ wɔde wɔn sika hyɛ adwumakuo bi mu a, wɔhwɛ sɛnea adwumakuo no sikasɛm teɛ. Nanso nnwumakuo taa fa akwan foforɔ so de wɔn mfasoɔ to dwa. Ebia ebinom a wɔne nnwumakuo no nyɛ adwene bɛka sɛ kwan a wɔfa so de wɔn sikasɛm to dwa no ma wɔnya kwan katakata nneɛma so. Enti ɛmma nkurɔfoɔ nhu wɔn sikasɛm mu yie. Ɛbɛyɛ dɛn na wɔn a wɔde wɔn sika hyɛ adwumakuo bi mu no ahu sɛnea adwumakuo no sikasɛm teɛ ankasa? Dɛn na ɛhia sɛ wɔn a wɔhwɛ sika ho adwadie so no hu na ama nneɛma akɔ so yie? Seesei me ne me mfɛfoɔ rebɔ mmɔden sɛ yɛbɛnya nsɛm yi ho mmuaeɛ.\nAsɔre bɛn na na wokɔ?\nNá me ne m’awofoɔ kɔ Presby Asɔre, nanso bere a menyinii kakra no, megyaee asɔre kɔ. Ná megye di sɛ Ɔbɔadeɛ bi wɔ hɔ, na na megye Bible tom. Nanso na m’adwene yɛ me sɛ, sɛ obi hyia ɔhaw bi wɔ n’asetenam a, nyamesom ntumi mmoa no. Me deɛ na mete nka sɛ asɔre yɛ kuo, wopɛ a na wodɔm. Berɛ a mekɔɔ Europe na mekɔɔ asɔre akɛseakɛseɛ mu kɔhunuu sɛnea wɔwɔ sika pii no, ɛyɛɛ me nwanwa sɛ nnipa pii di hia buruburoo saa. Mante saa asɛm no ase, na ɛma menyaa nyamesom ho adwene a ɛntene.\nDɛn na ɛma wosesaa w’adwene?\nYehowa Adansefoɔ fii aseɛ ne me yere Jennifer suaa Bible, na na ɔkɔ wɔn nhyiamu. Enti, meyɛɛ m’adwene sɛ me ne no bɛkɔ akɔhwɛ nea wɔyɛ wɔ hɔ. Ankyɛ koraa na mehunuiɛ sɛ sɛɛ na mennim Bible ho hwee. Ɛyɛɛ me nwanwa paa! Enti Adansefoɔ no fii aseɛ ne me suaa Bible.\nM’ani gyee ɔkwan a Adansefoɔ no fa so sua adeɛ no ho paa. Ná wɔbisabisa nsɛm, wɔde nsɛmpɔ bi si hɔ susu ho, na afei wɔde nkyerɛkyerɛmu a ɛfata ma. Saa kwan yi ara so na na mefa yɛ me nhwehwɛmu! Jennifer bɔɔ asu no ankyɛ na me nso mebɔɔ asu bɛyɛɛ Yehowa Dansefoɔ wɔ afe 1999 mu.\nSikasɛm ho nimdeɛ a wowɔ no, ama woagye Bible adi paa?\nSaa pɛpɛɛpɛ na ɛteɛ. Sɛ mɛyɛ mfatoho a, Mmara a Onyankopɔn de maa tete Israel no, na wɔtumi de siesie sikasɛm mu haw a ɛde bɛsi nnɛ mpo animdefoɔ ntumi nhunuu ano no. Ná Mmara no hwehwɛ sɛ Israelfo no gya wɔn nnɔbaeɛ no bi ma ahiafoɔ, (ɛte sɛ ɛtoɔ ne nsiakyibaa), wɔbɔ bosea a wɔnnye ho nsiho (ɛma obiara tumi gye bosea), na sɛ obi gye ne nua asase a, ɛsɛ sɛ ɔsan dane ma no mfie 50 biara (ɛbɔ agyapadeɛ ho ban). (Leviticus 19:9, 10; 25:10, 35-37; Deuteronomium 24:19-21) Saa mmara yi ne sikasɛm ho nhyehyɛe foforɔ boaa nkurɔfoɔ wɔ akwan titire mmiɛnsa so: (1) Sɛ wɔn sikasɛm yɛ basaa a, na ɛtwitwa gye wɔn, (2) ɛgyee wɔn firii ohia buruburoo mu, (3) amma nnipa dodoɔ no ara anni hia. Wei nyinaa kɔɔ so bɛboro mfie 3,000 ansa na wɔrefiri sikasɛm ho adesua ne nhwehwɛmu ase!\nBible ma nnipa nya suban pa a ɛboa ma wɔn sikasɛm yɛ yie. Ebi ne sɛ, ɛkyerɛkyerɛ nkurɔfoɔ ma wɔdi nokorɛ, afoforɔ tumi de wɔn ho to wɔn so, na wɔda ayamhyehyeɛ ne ayamyɛ adi. (Deuteronomium 15:7-11; 25:15; Dwom 15) Nea ɛyɛ anika ne sɛ nnansa yi a wiase nyinaa sikasɛm yɛɛ basaa no, adwadie ho sukuu ne nnwumakuo bi afiri aseɛ reka kyerɛ adwadifoɔ ne sikasɛm ho animdefoɔ sɛ, wɔnhyɛ bɔ sɛ wɔbɛdi adwadie mu mmara bi so pɛpɛɛpɛ. Sɛnea mehu no, Bible mu mmara som bo koraa sene adwuma mmara biara.\nSɛn na wo som mu gyidie aka wo?\nManya Bible a masua no so mfasoɔ sene biribi foforɔ biara\nDeɛ mɛka ne sɛ, Jennifer se seesei mete asɛm ase paa. Kane no, na mepɛ biribiara frenkyemm. Ebia ɛno nti na na meyɛ adeɛ wɔ sikasɛm ho adesua mu no! Bible mu afotusɛm a mede bɔ me bra no aboa ma menyɛ adeɛ ntra so. Seesei, m’ani gye paa, na m’abusua nso ani gye bebree. Afei nso, yɛka Bible mu asɛm a mfasoɔ wɔ so kyerɛ nkurɔfoɔ. Manya Bible a masua no so mfasoɔ sene biribi foforɔ biara.


KENKAN WƆ Afrikaans Albanian American Sign Language Amharic Arabic Argentinean Sign Language Armenian Armenian (West) Australian Sign Language Austrian Sign Language Aymara Azerbaijani Azerbaijani (Cyrillic) Batak (Karo) Batak (Toba) Belgian French Sign Language Bicol Bislama Bolivian Sign Language Brazilian Sign Language British Sign Language Bulgarian Cambodian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik Emberá (Northern) English Estonian Ewe Fijian Filipino Sign Language Finnish French French Sign Language Ga Galician Georgian German German Sign Language Ghanaian Sign Language Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Hiri Motu Honduras Sign Language Hungarian Hungarian Sign Language Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Kosraean Latvian Lingala Lithuanian Luganda Lunda Luo Luvale Macedonian Madagascar Sign Language Malagasy Malawi Sign Language Malay Malayalam Malaysian Sign Language Maltese Marathi Maya Mexican Sign Language Motu Mozambican Sign Language Myanmar Navajo Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Paraguayan Sign Language Pennsylvania German Persian Peruvian Sign Language Polish Polish Sign Language Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Huallaga Huánuco) Romanian Russian Russian Sign Language Salvadoran Sign Language Samoan Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovak Sign Language Slovenian Slovenian Sign Language South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Torres Strait Creole Tshiluba Tsonga Tswana Turkish Turkmen Tuvaluan Twi Tzotzil Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Waray-Waray Xavante Xhosa Yoruba Zambian Sign Language Zimbabwe Sign Language Zulu\nMpae a Yona bɔe wɔ apataa no yam (1-9)\nApataa no kɔfee no too asaase so (10)\n2 Afei Yona bɔɔ Yehowa ne Nyankopɔn mpae wɔ apataa no yam,+ 2 na ɔkae sɛ: “M’ahoyeraw mu na misu frɛɛ Yehowa, na ogyee me so.+ Ɔdamoa* yafunu mu na misu hwehwɛɛ mmoa.+ Na wutiee me. 3 Bere a wotow me too bun mu, na mekɔɔ ɛpo ase tɔnn no,Nsu* dii kyinhyia faa me ho.+ W’asorɔkye a ano yɛ den bu faa me so.+ 4 Ɛnna mekae sɛ, ‘Wɔapam me afi w’anim! Ɛbɛyɛ dɛn na matumi ahwɛ w’asɔrefi kronkron no bio?’ 5 Nsu twaa me ho hyiae ma anka mereyɛ awu;*+Subun menee me. Na nwura kyekyeree me ti. 6 Misian kɔɔ mmepɔw ase tɔnn. Ɔdamoa* apon kaa me hyɛɛ mu daa. Nanso wo, Yehowa me Nyankopɔn, wuyii me nkwa fii amoa mu.+ 7 Bere a me nkwa* refi me nsa no, mekaee Yehowa.+ Ɛnna me mpaebɔ duu w’anim, w’asɔrefi kronkron hɔ.+ 8 Wɔn a wɔde wɔn ho to abosonhunu so no, wɔpo onii a ɔda ɔdɔ a enni huammɔ adi kyerɛ wɔn no. 9 Nanso me de, mede me nne bɛda wo ase na mabɔ afɔre ama wo. Ɛbɔ a mahyɛ biara metua.+ Nkwagye fi Yehowa.”+ 10 Bere bi akyi no, Yehowa maa apataa no kɔfee Yona too asaase kesee so.\n^ Anaa “Ɔhweam.”\n^ Anaa “Nsu twaa me ho hyiae beduu me kra ho.”


ሐዋርያት ሥራ 4 NASV – Asomafoɔ 4 ASCB | Biblica\nሐዋርያት ሥራ 4 NASV – Asomafoɔ 4 ASCB\nPetro Ne Yohane Gyina Asɛnniiɛ\n1Ɛberɛ a Petro ne Yohane gu so rekasa akyerɛ nkurɔfoɔ no, asɔfoɔ ne ɔpanin a ɔhwɛ awɛmfoɔ a wɔhwɛ asɔredan no so no ne Sadukifoɔ baa wɔn nkyɛn. 2Wɔn bo fuu yie, ɛfiri sɛ, na saa asomafoɔ yi rekyerɛkyerɛ nnipa no sɛ Yesu asɔre afiri owuo mu a ɛkyerɛ sɛ awufoɔ tumi nyane ba nkwa mu. 3Wɔkyeree asomafoɔ no, nanso ɛsiane sɛ na adeɛ asa enti, wɔde wɔn guu afiase kɔsii adekyeeɛ. 4Nanso nnipa a wɔtee asɛm no mu dodoɔ no ara bɛyɛ sɛ mpemnum gyee asɛm no diiɛ.\n5Adeɛ kyeeɛ no, Yudafoɔ mpanin, mpanimfoɔ ne Atwerɛsɛm no akyerɛkyerɛfoɔ hyiaa wɔ Yerusalem. 6Wɔhyiaa Ɔsɔfopanin Anas ne Kaiafa ne Yohane ne Aleksandro ne afoforɔ a wɔfiri Ɔsɔfopanin no abusua mu. 7Wɔmaa wɔde asomafoɔ baanu yi baa wɔn anim bisaa wɔn sɛ, “Tumi bɛn anaa hwan din na mode yɛɛ yei?”\n8Petro a Honhom Kronkron ahyɛ no ma no buaa sɛ, “Ɔman mpanimfoɔ ne atitire. 9Sɛ ɛnnɛ mogyina ha bisa yɛn ade pa a yɛyɛ maa obubuafoɔ no maa ne ho tɔɔ no no a, 10ɛnneɛ ɛsɛ sɛ mo ne Israelfoɔ nyinaa hunu sɛ, saa onipa a ɔgyina ha yi, ɛnam Yesu Kristo a ɔfiri Nasaret a mobɔɔ no asɛnnua mu na Onyankopɔn nyanee no firii awufoɔ mu no tumi mu na ne ho ayɛ no den.” 11Yesu ne onipa a Atwerɛsɛm ka fa ne ho sɛ,\n“ ‘Ɛboɔ a mo adansifoɔ poeɛ no a\n12Ɔno nko ara mu na nkwagyeɛ wɔ; ɛfiri sɛ, edin biara nni ewiase ha a nnipa nam so bɛnya nkwagyeɛ.”\n13Ɛyɛɛ agyinatufoɔ no ahodwirie sɛ Petro ne Yohane a wɔnsuaa nwoma da na wɔyɛ nnipa teta no tumi kasa akokoɔduru so saa. Wɔhunuu sɛ saa asomafoɔ yi ne Yesu nanteeɛ. 14Nnipa no antumi anka asɛm biara bio, ɛfiri sɛ, wɔhunuu sɛ ɔbarima a na ne ho atɔ no no ne Petro ne Yohane gyina hɔ. 15Wɔmaa wɔfirii asɛnniiɛ hɔ ma wɔdwendwenee asɛm no ho. 16Wɔbisabisaa wɔn ho wɔn ho sɛ, “Ɛdeɛn na yɛnyɛ saa nnipa yi? Obiara a ɔwɔ Yerusalem ha ate sɛ saa nnipa yi ayɛ anwanwadeɛ a yɛrentumi ntwa ho nkontompo. 17Sɛdeɛ ɛbɛyɛ a saa nnipa yi remma saa asɛm yi ntrɛ nkɔ afoforɔ nkyɛn no, momma yɛmfrɛ wɔn, mmɔ wɔn kɔkɔ, sɛdeɛ ɛbɛyɛ a wɔremmɔ Yesu din nkyerɛ obiara bio.”\n18Wɔfrɛɛ asomafoɔ baanu yi baeɛ, hyɛɛ wɔn sɛ wɔnni ho kwan biara sɛ wɔbɔ Yesu Kristo din anaa wɔkyerɛkyerɛ wɔ ne din mu. 19Petro ne Yohane buaa wɔn sɛ, “Sɛ yɛbɛtie Onyankopɔn anaa yɛbɛtie mo no, emu deɛ ɛwɔ he na ɛyɛ? Mo ara mommua mfa. 20Deɛ yɛahunu ne deɛ yɛate deɛ, yɛrentumi nnyae ho asɛnka.”\n21Agyinatufoɔ no bɔɔ wɔn kɔkɔ bio gyaee wɔn, ɛfiri sɛ, wɔannya biribiara annyina so antwe wɔn aso; afei nso, na nnipa no nyinaa rekamfo Onyankopɔn wɔ asɛm a asi no ho. 22Na ɔbarima a wɔnam anwanwakwan so saa no yadeɛ no adi boro mfeɛ aduanan.\nAgyidifoɔ No Mpaeɛbɔ\n23Wɔgyaee Petro ne Yohane pɛ, wɔkɔɔ agyidifoɔ a aka no nkyɛn kɔkaa deɛ asɔfoɔ mpanin ne mpanimfoɔ no ka kyerɛɛ wɔn no kyerɛɛ wɔn. 24Ɛberɛ a wɔtee saa asɛm no, wɔn nyinaa bɔɔ mu bɔɔ mpaeɛ sɛ, “Owura, Ɔbɔadeɛ a wobɔɔ ɔsoro, asase ne ɛpo ne biribiara a ɛwɔ mu, 25wonam Honhom Kronkron so nam yɛn nana Dawid a ɔyɛ wʼakoa no so maa ɔkaa sɛ,\n“Adɛn enti na amanamanmufoɔ no bo afu?\n26Asase so ahemfo sɔre gyina\nne Agyenkwa no.\n27Ampa ara Herode ne Pontio Pilato ne amanamanmufoɔ ne Israelfoɔ hyiaa wɔ kuro kɛseɛ yi mu sɔre tiaa Yesu a ɔyɛ Ɔsomfoɔ Kronkron a woate ne ho no. 28Wɔhyia yɛɛ biribiara a wonam wo tumi ne wo pɛ so ahyɛ ato hɔ sɛ ɛbɛba mu no. 29Afei, Awurade, hwɛ ahunahuna a wɔrehunahuna yɛn yi na ma yɛn a yɛyɛ wʼasomfoɔ yi mfa akokoɔduru nka wʼasɛm yi. 30Ma wo nsa so fa sa nyarewa, na fa wo ɔsomfoɔ Kronkron Yesu Kristo din so yɛ nsɛnkyerɛnneɛ ne anwanwadeɛ.”\n31Wɔbɔɔ mpaeɛ wieeɛ no, faako a wɔhyiaeɛ hɔ wosoeɛ. Honhom Kronkron bɛhyɛɛ wɔn nyinaa ma ma na wɔfirii aseɛ de akokoɔduru kaa Onyankopɔn asɛm.\nAgyidifoɔ No Asetena\n32Agyidifoɔ no nyinaa tenaa ase sɛ nnipa korɔ. Wɔn mu bi anka sɛ nʼankasa ahodeɛ bi yɛ ɔno nko ara dea; biribiara a wɔwɔ no, wɔn nyinaa kyekyɛɛ mu pɛ faeɛ. 33Asomafoɔ no nam tumi a emu yɛ den so dii Awurade Yesu wusɔreɛ no ho adanseɛ na Onyankopɔn hyiraa wɔn nyinaa. 34Biribiara ho anhia obiara a ɔfra kuo no mu, ɛfiri sɛ, wɔn a na wɔwɔ nsase ne afie no tontɔneeɛ de sika a wɔnya firii mu no 35brɛɛ asomafoɔ no maa wɔkyekyɛeɛ sɛdeɛ ɛho hia obiara.\n36Yosef a na ɔyɛ Lewini a ɔfiri Kipro a na asomafoɔ no frɛ no Barnaba, a asekyerɛ ne “Nkuranhyɛ Ba” no, 37tɔn nʼasase de sika a ɔnyaeɛ no brɛɛ asomafoɔ no.\nASCB : Asomafoɔ 4


Забур 31 CARS - Nnwom 31 ASCB\n1Wo mu, Ao Awurade, na manya hintabea;\nfiri wo tenenee mu gye me.\nbra ntɛm bɛgye me;\nyɛ me banbɔ botan,\naban a mʼatamfoɔ nsa renka me.\n3Sɛ woyɛ me botan ne mʼaban enti,\nwo din enti, di mʼanim na kyerɛ me ɛkwan.\n4Gye me firi afidie a wɔasum me no mu,\nɛfiri sɛ wo ne me dwanekɔbea.\ngye me bio, Ao Awurade, Onyankopɔn nokwafoɔ.\n6Mekyiri wɔn a wɔsom abosom huhuo;\n7Mʼani bɛgye na madi ahurisie wɔ wo dɔ mu,\nɛfiri sɛ wohunu mʼamanehunu\nna wonim me kra mu haw.\n8Woamfa me amma ɔtamfoɔ no\n9Hu me mmɔbɔ, Ao Awurade, ɛfiri sɛ me ho yera me;\nawerɛhoɔ ama mʼani so ayɛ kusuu\nɛyea ama me kra ne me honam ayɛ mmerɛ.\n10Ateeteeɛ rete me nkwa so\nna abooboo te me mfeɛ so;\nɔhaw enti mʼahoɔden kɔ fam\nna me nnompe nso ahodwo.\n11Mʼatamfoɔ nyinaa enti,\nnnipa a wɔnim me suro me,\nna wɔn a wɔhunu me mmɔntene so dwane.\n12Obiara werɛ afiri me te sɛ deɛ mawuo;\nmayɛ sɛ kukuo a abɔ.\n13Mete dodoɔ no nsekuro.\nWɔrepam me tiri so\nna wɔbɔ pɔ sɛ wɔbɛkum me.\n14Nanso, mede me ho ato wo so, Ao Awurade;\nmeka sɛ, “Woyɛ me Onyankopɔn.”\n15Me mmerɛ wɔ wo nsam\ngye me firi mʼatamfoɔ\n16Te wʼanim kyerɛ wo ɔsomfoɔ;\ngye me wɔ wo dɔ a ɛnsa da no mu.\n17Mma mʼanim ngu ase, Ao Awurade,\nɛfiri sɛ masu mafrɛ wo;\nmmom, ma amumuyɛfoɔ anim ngu ase\nna wɔnna wɔn damena mu komm.\n18Mua atorofoɔ ano,\nɛfiri sɛ wɔde ahantan ne anintiabuo\nkasa tia teneneefoɔ.\nɛno na woakora ama wɔn a wɔsuro woɔ no;\nɛno na wode ma wɔn a wɔdwane toa woɔ no\n20Wode wɔn sie wʼanim banbɔ mu\nfiri nnipa nsusuiɛ bɔne ho;\nfiri tɛkrɛma a ɛbɔ soboɔ ho.\n21Ayɛyi nka Awurade!\nSɛ wayi ne dɔ nwanwasoɔ akyerɛ me\nɛberɛ a na mewɔ kuropɔn a atamfoɔ atwa ho ahyia no mu.\n22Mebɔɔ huboa no, mekaa sɛ:\n“Woayi wʼani me so!”\nNanso wotee me mmɔborɔ su\nɛberɛ a mekoto srɛɛ woɔ no.\n23Monnɔ Awurade, mo a moyɛ nʼahotefoɔ nyinaa!\nAwurade kora wɔn a wodi nokorɛ so,\nna ahomasofoɔ deɛ ɔtua wɔn ka pɛpɛɛpɛ.\n24Monhyɛ den na momma mo bo ntɔ mo yam,\nmo a mowɔ anidasoɔ wɔ Awurade mu nyinaa.\nASCB : Nnwom 31


2 Samuel 13 NIRV - 2 Samuel 13 AKCB\nAmnon To Tamar Mmonnaa\n1Na Dawid babarima Absalom wɔ nuabea bi a na ne ho yɛ fɛ yiye. Na saa ɔbea no din de Tamar.13.1 Na Tamar yɛ Maaka babea. Na Maaka yi yɛ Gesurhene babea (3.3). Amnon nso na ɔyɛ Ahinoam babarima. Na Ahinoam yɛ Dawid yere a odi kan na Amnon nso, na ɔyɛ Dawid abakan barima a amanne mu no, obedi ade daakye. Na Amnon a ɔyɛ ne nuabarima no kɔn dɔɔ no.\n2Amnon tuu nʼani sii Tamar so ara kosii sɛ ɛbɔɔ no yare. Na ɔyɛ ɔbabun nti, na na ɛyɛ sɛ Amnon rentumi nyɛ no hwee.\n3Na Amnon wɔ adamfo onifirifo bi a wɔfrɛ no Yonadab. Na ɔyɛ Dawid nuabarima Simea babarima. 4Da koro bi, Yonadab bisaa Amnon se, “Asɛm bɛn na aba? Adɛn nti na ɛsɛ sɛ ɔhene babarima yɛ bosaa anɔpa biara saa?” Na Amnon buaa no se, “Medɔ Tamar, Absalom nuabea no.”\n5Yonadab kae se, “Eye, mɛkyerɛ wo nea wobɛyɛ. San kɔ na kɔda wo mpa so, na hyɛ da yɛ sɛnea woyare no. Sɛ wʼagya behu wo a, ka kyerɛ no se ɔnka nkyerɛ Tamar, na ɔmmɛyɛ aduan bi mma wo nni. Ka kyerɛ no se, sɛ ɔno brɛ wo aduan di a, wo ho bɛtɔ wo.”\n6Enti Amnon patuw yaree. Na ɔhene no bɛsraa no no, Amnon ka kyerɛɛ no se, “Mesrɛ wo, ma Tamar mmɛhwɛ me, na ɔnnoa biribi mma minni.” 7Dawid penee so, somaa Tamar kɔɔ Amnon fi, kɔnoaa aduan maa no.\n8Bere a Tamar duu Amnon fi hɔ no, ɔkɔɔ ɔdan a na ɔda mu no mu, sɛnea sɛ Tamar refɔtɔw asikresiam a obehu. Enti ɔtoo brodo sononko bi maa no. 9Nanso ɔde aduan no guu apampaa so besii nʼanim no, wampɛ sɛ odi. Na Amnon ka kyerɛɛ nʼasomfo a wɔwɔ hɔ no se, “Obiara mfi ha nkɔ!” Enti wɔn nyinaa kɔe.\n10Afei, ɔka kyerɛɛ Tamar se, “Fa aduan no brɛ me wɔ me pia mu, na bubu hyɛ mʼano.” Enti Tamar maa so de kɔɔ hɔ. 11Na bere a ogu so de rema no no, ɔtow hyɛɛ ne so, na ɔkae se, “Wo ne me nna, me nuabea ɔdɔfo.”\n12Na Tamar teɛɛ mu se, “Dabi da, onuabarima! Nyɛ saa amumɔyɛde yi! Nyɛ me saa! Wunim sɛ, sɛ woyɛ a, ɛyɛ bɔne kɛse wɔ Israel. 13Na ɛhe na anka mede saa aniwu no bɛfa? Na wɔbɛka sɛ, wo nso woyɛ nkwaseafo akɛse a wɔwɔ Israel no mu baako. Mesrɛ wo, ka biribi kɛkɛ kyerɛ ɔhene, na ɔbɛma woaware me.” 14Nanso Amnon ampene so. Na esiane sɛ ɔwɔ ahoɔden sen Tamar nti, ɔtoo no mmonnaa.\n15Ɛhɔ ara, Amnon dɔ no dan ɔtan. Ɔtan no mu yɛɛ den sen ɔdɔ a na ɔdɔ no no. Ɔteɛteɛɛ mu se, “Fi ha kɔ ntɛm!”\n16Tamar nso teɛteɛɛ mu se, “Dabi da. Sɛ worepam me afi ha mprempren no yɛ bɔne kɛse koraa sen nea woayɛ me dedaw no.”\nNanso Amnon ampɛ sɛ obetie no. 17Ɔteɛɛ mu frɛɛ ne somfo hyɛɛ no se, “Pam saa ɔbea yi fi ha, na to pon no mu!” 18Enti ɔsomfo no pam no. Na ɔhyɛ batakari tenten fɛfɛ bi sɛnea na amanne kyerɛ wɔ ɔhene babea a ɔyɛ ɔbabun ho no. 19Nanso Tamar sunsuan ne batakari no mu, de nsõ guu ne ti mu. Afei, ɔde ne nsa kataa nʼani, de osu sii kwan so.\n20Ne nuabarima Absalom huu no bisaa no se, “Wo nuabarima Amnon ne wo ada ana? Yɛ dinn, me nuabea; ɔyɛ wo nuabarima. Mfa saa asɛm yi nhyɛ wo koma mu.” Na Tamar tenaa ase sɛ ankonam werɛhonibea wɔ Absalom fi.\n21Bere a ɔhene Dawid tee asɛm no, ne bo fuw yiye. 22Absalom nso anka ho hwee ankyerɛ Amnon. Nanso ɔtan Amnon yiye, efisɛ wagu ne nuabea Tamar anim ase.\nAbsalom Tɔ Amnon So Were\n23Mfe abien akyi, da koro bi a na wɔretwitwa Absalom nguan ho nwi wɔ Baal-Hasor a ɛbɛn Efraim hye so no, Absalom too nsa frɛɛ ɔhene mmabarima nyinaa sɛ wɔmmra hɔ. 24Absalom kɔɔ ɔhene nkyɛn kɔka kyerɛɛ no se, “Me nguan nwitwitwafo reyɛ adwuma. Ɔhene ne nʼasomfo bɛba abɛka me ho ana?”\n25Ɔhene buae se, “Dabi, me ba. Ɛnsɛ sɛ yɛn nyinaa kɔ; yɛbɛyɛ ɔhaw ama wo.” Ɛwɔ mu sɛ Absalom hyɛɛ no de, nanso wampene sɛ ɔbɛkɔ, na ohyiraa no kosɛkosɛ.\n26Na Absalom kae se, “Sɛ saa na ɛte de a, ma me nuabarima Amnon mmɛka yɛn ho.”\nƆhene no bisaa no se, “Adɛn nti na ɛsɛ sɛ ɔbɛka mo ho?” 27Nanso ɔhyɛɛ no nti, ɔmaa Amnon ne ahenemma no nyinaa bɛkaa ne ho.\n28Absalom ka kyerɛɛ ne nkurɔfo no se, “Muntie! Montwɛn na Amnon mmow nsa, na afei mɛyɛ nsɛnkyerɛnne na moakum no. Munnsuro. Me ara na mahyɛ mo sɛ monyɛ saa. Momfa akokoduru nyɛ.” 29Enti Absalom mmarima no yɛɛ Amnon saa, sɛnea Absalom hyɛɛ wɔn no. Afei, ahene mmabarima no nyinaa sɔre tenatenaa wɔn mfurum so, na woguanee.\n30Bere a wɔresan akɔ Yerusalem no, saa asɛm yi duu Dawid asom se, “Absalom akunkum wo mmabarima no nyinaa a anka ɔbaako koraa.” 31Ɔhene no huruw sii fam, sunsuan nʼatade mu, daa fam. Nʼafotufo nyinaa de ahodwiriw ne awerɛhow sunsuan wɔn ntade mu, dedaa fam saa ara.\n32Nanso ankyɛ biara na Yonadab a ɔyɛ Dawid nuabarima Simea babarima no beduu hɔ kae se, “Dabi, ɛnte saa. Ɛnyɛ wo mma no nyinaa na wɔakunkum wɔn. Amnon nko ara na wɔakum no. Efi bere a Amnon too ne nuabea Tamar mmonnaa no, na Absalom yɛɛ nʼadwene saa. 33Dabi, wo mma no nyinaa nwuwui saa. Ɛyɛ Amnon nko ara.”\n34Saa bere no, na Absalom aguan.\nƆwɛmfo a ɔwɔ Yerusalem fasu so no huu sɛ dɔm kɛse fi atɔe fam reba kurow no mu. Otuu mmirika kɔbɔɔ ɔhene amanneɛ se, “Mahu sɛ dɔm fi Horonaim kwan a ɛda bepɔw no nkyɛn mu hɔ no so reba.”\n35Yonadab ka kyerɛɛ ɔhene no se, “Wɔn na wɔreba no! Wo mma no reba sɛnea mekae no.”\n36Ankyɛ na wobedui a, wɔretwa adwo, tew nisu, na ɔhene ne ne mpanyimfo nso twaa agyaadwo.\n37Na Dawid suu ne babarima Amnon nna bebree. Na Absalom guan kɔɔ ne nena barima Talmai a na ɔyɛ Amihud a na ɔyɛ ɔhene Gesur no babarima nkyɛn.\n38Ɔkɔtenaa Gesur hɔ mfe abiɛsa. 39Na Dawid a afei wagyae Amnon wu no ho asɛm no pɛɛ sɛ ɔne ne babarima Absalom san ka bɔ mu.\nAKCB : 2 Samuel 13


Lasaro Wusɔre ( Yohane 11) | Yesu Asetena\nYESU NYANEE LASARO\nSANHENDRIN NO BƆƆ PƆ SƐ WƆBƐKUM YESU\nBere a Yesu hyiaa Marta ne Maria wɔ Betania no, ɔne wɔn kɔɔ baabi a wɔsiee Lasaro no. Wɔsiee no ɔbotan kɛse bi mu, na wɔde ɛboɔ kataa ano. Yesu ka kyerɛɛ wɔn sɛ, “Monyi boɔ no.” Ná Marta nnim nea Yesu rebɛyɛ, enti ɔkaa sɛ: “Awurade, sɛsɛɛ deɛ, wabɔn, ɛfiri sɛ adi nnanan.” Nanso Yesu ka kyerɛɛ no sɛ: “Manka ankyerɛ wo sɛ wogye di a, wobɛhunu Onyankopɔn animuonyam.”—Yohane 11:39, 40.\nAfei wɔyii boɔ no, na Yesu maa n’ani so hwɛɛ soro bɔɔ mpae sɛ: “Agya, meda wo ase sɛ woatie me. Nokorɛm nie, menim sɛ wotie me daa; nanso nnipakuo a wɔgyinagyina ha no nti na mekasaeɛ na ama wɔagye adi sɛ wo na wosomaa me.” Mpae a Yesu bɔe no maa nnipa a na wɔwɔ hɔ no huu sɛ nea ɔrebɛyɛ no nyɛ ne tumi, na mmom Onyankopɔn tumi. Afei Yesu teɛɛm denneennen sɛ: “Lasaro, firi bra!” Ɛhɔ ara na Lasaro pue bae. Ɔpuei no, na ntoma kyekyere n’anim ne ne ho nyinaa. Enti Yesu kaa sɛ: “Monsane no na momma no nkɔ.”—Yohane 11:41-44.\nYudafo a wɔbae sɛ wɔrebɛkyekye Maria ne Marta werɛ no, anwonwade a Yesu yɛe no maa wɔgyee no dii. Nanso ebinom deɛ, wɔhui ara na wɔkɔbɔɔ Farisifo no amanneɛ. Farisifo ne asɔfo mpanimfoɔ a wɔbom yɛ Yudafo asɛnni badwa no hyia tuu agyina. Ná ɔsɔfo panin Kaiafa ka asɛnni badwa anaa Sanhedrin no ho. Abadwafoɔ no bi bisaa sɛ: “Ɛdeɛn na yɛnyɛ, ɛfiri sɛ onipa yi yɛ nsɛnkyerɛnne bebree? Sɛ yɛgyaa no saa a, wɔn nyinaa bɛgye no adi, na Romafoɔ no bɛba abɛfa yɛn ha ne yɛn man nyinaa.” (Yohane 11:47, 48) Ná mpanimfoɔ yi ate “nsɛnkyerɛnne bebree” a Onyankopɔn nam Yesu so reyɛ no afiri adansefo anom, nanso wɔannye anni. Nea na wɔredwene ho ara ne wɔn anuonyam ne wɔn dibea.\nNá Sadukifo no nnye owusɔre nni, enti bere a wɔtee sɛ Yesu anyane Lasaro afiri awufo mu no, na ato wɔn adwendwene. Kaiafa nso, na ɔyɛ Sadukini, na ɔkaa sɛ: “Monnim hwee koraa, na monnwene nso sɛ ɛyɛ ma mo sɛ onipa baako bɛwu ama ɔmanfoɔ na ɔman mũ no nyinaa ansɛe.”—Yohane 11:49, 50; Asomafoɔ Nnwuma 5:17; 23:8.\nSaa bere no, na Kaiafa ne ɔsɔfo panin, enti Onyankopɔn faa ne so kaa biribi a na “ɛmfiri ɔno ara ne tirim.” Kaiafa deɛ, nea na ɛwɔ n’adwenem paa ne sɛ ɔbɛkum Yesu sɛnea ɛbɛyɛ a ɔnkɔ so mfa Yudasom mpanimfoɔ no anim nyɛ fam. Nanso Kaiafa asɛm no, na ɛyɛ nkɔmhyɛ a ɛkyerɛ sɛ ɛnyɛ Yudafo no nko ara na Yesu bɛwu ama wɔn, na mmom Onyankopɔn nam so bɛka ne “mma a wɔabɔ wɔn apete no abom ayɛ wɔn baako.”—Yohane 11:51, 52.\nAsɛm a Kaiafa kae no tɔɔ Sanhedrin no tirim, enti wɔbɔɔ pɔ sɛ wɔbɛkum Yesu. Ná Nikodemo nso ka Sanhedrin no ho, na na ɔyɛ Yesu adamfo. Wɔrebɔ pɔ no, na ɔwɔ hɔ bi, na sɛ ɔkɔka kyerɛɛ Yesu oo, sɛ wankɔka oo, ɛno deɛ obiara nnim. Nanso, yɛnim sɛ Yesu fii Yerusalem sɛnea ɛbɛyɛ a wɔrennya no nku no ansa na Onyankopɔn bere a wahyɛ no aso.\nBere a Yesu nyanee Lasaro no, dɛn na nnipa a wɔhui no yɛe?\nAsɛm bɛn na Sanhedrin no kae a ɛma yɛhu sɛ na wɔwɔ adwemmɔne?\nAsɛm a Kaiafa kae no, na adwene bɛn na ɛwɔ akyi? Nanso ɛwiee ase no, nkɔm bɛn na Onyankopɔn faa ne so hyɛe?\nNnipa Wu a na Ɛnsae!\nAdɛn nti na Yesu de owu totoo nna ho? Bible mu asɛm a ɛfa awufo a wonyanee wɔn ho no a, dɛn na yesua fi mu?


Hiob 10 | Intanɛt So Bible| Wiase Foforɔ Nkyerɛaseɛ\n10 Me nkwa yɛ me kra abofono.+Mɛpae mu aka me haw.Mɛkasa me kra awerɛhow mu! 2 Mɛka akyerɛ Onyankopɔn sɛ, ‘Mmu me fɔ.Ma minhu nea enti a wo ne me redi. 3 Eye ma wo sɛ wobɛyɛ bɔne?+Na eye sɛ wobɛpo wo nsa ano adwuma+ a wobrɛ yɛe,Na wode wo hann ato nnebɔneyɛfo agyinatu so? 4 W’aniwa+ yɛ onipa aniwa?Anaa sɛnea ɔdesani hu ade na wuhu?+ 5 Wo nna te sɛ ɔdesani nna?+Anaa wo mfe te sɛ ɔbarima nna? 6 Dɛn nti na wohwehwɛ me mfomsoNa wokɔ so hwehwɛ me bɔne+ 7 Bere a wunim sɛ menyɛɛ bɔne,+Na obiara nni hɔ a obegye me afi wo nsam?+ 8 Wo nsa na ɛnwenee me, na ɛyɛɛ me;+Ɛyɛɛ me ho biribiara, nanso worepɛ me amene me. 9 Mesrɛ wo, kae sɛ dɔte+ na wode yɛɛ me,Na dɔte mu na wobɛma masan akɔ.+ 10 Woanhwie me sɛ nufusu?Na woamma manyɛ sɛ nufusu a ada?+ 11 Wode were ne honam duraa me ho,Na wode nnompe ne ntini nwenee me boom.+ 12 Womaa me nkwa, na woyɛɛ me adɔe;+Wohwɛɛ me,+ na wokoraa me honhom so. 13 Nanso wode eyinom nyinaa ahintaw wo komam.Minim sɛ eyinom nyinaa wɔ w’adwenem. 14 Sɛ mayɛ bɔne, na woahu me+Na sɛ woamfa me mfomso amfiri me,+ 15 Sɛ midi fɔ a, minnue!+Na sɛ m’asɛm yɛ dɛ nso a, meremma me ti so,+Efisɛ animguase amee me, na amanehunu+ amene me. 16 Sɛ mema me ho so+ a, wobɛtaa me sɛ gyataforo,+Na wobɛyɛ anwonwade wɔ me so bio. 17 Wode w’adansefo foforo bɛba m’anim,Na woama w’abufuw ayɛ kɛse wɔ me so;Amanehunu abɔ amanehunu so wɔ me so. 18 Ɛyɛɛ dɛn koraa na wuyii me fii awotwaa mu bae?+Anka ma minwu na aniwa biara anhu me; 19 Anka meyɛe sɛ nea mamma koraa;Mifi ɔyafunu mu no, anka ɛsɛ sɛ wɔde me kɔ ɔdamoa mu.’ 20 Me nna nyɛ kakraa bi?+ Ma onnyaa me,Ma onyi n’ani mfi me so, na me ho nsan me+ kakra 21 Ansa na makɔ a merensan mma bio+—Mɛkɔ sum asase so ne sum kabii mu,+ 22 Mɛkɔ asase kusuu so, sum kabii muNe sakasaka asase so, baabi a ɛhɔ hann yɛ kusuu.”


Asomafo no Gyee Nea Ɔyɛ Wɔn Mu Kɛse Ho Akyinnye | Yesu Asetena\nYESU TENEE WƆN ADWENE WƆ MPANINIE HO\nYESU HYƐƐ NKƆM SƐ PETRO BƐPA NO\nƆDƆ NA ƐMA YƐHU YESU AKYIDIFO\nBere a Yesu ne asomafo no kɔdii Twam anadwo no, ɔhohoroo wɔn nan ho de kyerɛɛ wɔn ahobrɛase. Adɛn nti na ɔyɛɛ saa? Asomafo no, na wɔdɔ Onyankopɔn paa, nanso na mpaninie reyɛ adi wɔn ti; nea ɔbɛyɛ wɔn mu kɛse na na ɛhia wɔn. (Marko 9:33, 34; 10:35-37) Anadwo a wɔhyiaa mu no koraa, saa subammɔne no san yii ne ti.\n“Akasakasa gyegyeegye bi . . . sɔree [asomafo no] ntam wɔ wɔn mu deɛ ɔyɛ kɛseɛ ho.” (Luka 22:24) Bere a Yesu huu sɛ wɔregye asɛnkoro no ara ho akyinnye no, ɛbɛyɛ sɛ ne werɛ hoe paa! Dɛn na ɔyɛɛ wɔ asɛm no ho?\nNea asomafo no yɛe no, Yesu antwiw wɔn anim. Mmom ɔnyaa wɔn ho abotare ne wɔn kasaa sɛ: “Amanaman no ahemfo di wɔn so bakoma, na wɔfrɛ wɔn a wɔdi wɔn so tumi no Adɛɛfoɔ. Na mo deɛ, ɛnsɛ sɛ moyɛ saa. . . . Na hwan na ɔyɛ ɔkɛseɛ, deɛ ɔte didipono ho anaa deɛ ɔresom?” Ná Yesu pɛ sɛ wɔkae ahobrɛase ho nhwɛso a ɔyɛ maa wɔn no, enti ɔkaa sɛ: “Me deɛ mewɔ mo mu sɛ deɛ ɔresom.”—Luka 22:25-27.\nNá bɔne wɔ asomafo no ho, nanso bere a Yesu reyɛ ne som adwuma no nyinaa mu, na ɔne wɔn ara. Enti ɔka kyerɛɛ wɔn sɛ: “Me ne mo reyɛ ahennie ho apam, sɛdeɛ m’Agya ne me ayɛ apam no.” (Luka 22:29) Ná saa mmarima no taa Yesu akyi denneennen. Enti ɔmaa wɔhuu sɛ apam a ɔne wɔn ayɛ no bɛma wɔakɔka ne ho ne no adi ade wɔ n’Ahenni mu.\nNá asomafo no wɔ akwannya a ɛso bi ni, nanso na wɔda so yɛ nnipa a bɔne wɔ wɔn ho. Yesu ka kyerɛɛ wɔn sɛ: “Satan pɛ sɛ ɔnya kwan hu mo so sɛ ayuo.” Nea enti a ɔkaa saa ne sɛ, ayuo deɛ sɛ wohu so a, ɛtu pete. (Luka 22:31) Ɔsan ka kyerɛɛ wɔn sɛ: “Deɛ ɛbɛba me so no bɛto mo nyinaa suntidua anadwo yi, na wɔatwerɛ sɛ, ‘Mɛbɔ odwanhwɛfoɔ no na nnwankuo no mu nnwan abɔ ahwete.’”—Mateo 26:31; Sakaria 13:7.\nPetro de ahotoso ka kyerɛɛ Yesu sɛ: “Sɛ deɛ ɛbɛba wo soɔ no bɛto wɔn nyinaa suntidua mpo a, me deɛ, ɛrento me suntidua da!” (Mateo 26:33) Yesu ka kyerɛɛ Petro sɛ ansa na akokɔ bɛbɔn mprenu saa anadwo no, na Petro apa no sɛ ɔnnim no. Nanso Yesu de toaa so sɛ: “Masrɛ ama mo na mo gyidie ansa; na wo, sɛ wosan ba a, hyɛ wo nuanom den.” (Luka 22:32) N’ano ansi mpo na Petro yii ano sɛ: “Sɛ ɛtwa sɛ me ne wo wuo mpo a, merempa wo da.” (Mateo 26:35) Asomafo a aka no nyinaa nso kaa saa ara.\nYesu ka kyerɛɛ asomafo no sɛ: “Me ne mo bɛtena berɛ tiaa bi. Mobɛhwehwɛ me; na sɛdeɛ meka kyerɛɛ Yudafoɔ no sɛ, ‘Baabi a merekɔ no montumi mma hɔ’ no, saa ara na seesei meka kyerɛ mo nso. Mede ahyɛdeɛ foforɔ rema mo, sɛ monnodɔ mo ho; sɛdeɛ medɔ mo no, mo nso monnodɔ mo ho saa ara. Sɛ mododɔ mo ho a, ɛno na ɛbɛma nnipa nyinaa ahunu sɛ moyɛ m’asuafoɔ ampa.”—Yohane 13:33-35.\nBere a Yesu ka kyerɛɛ wɔn sɛ ɔne wɔn bɛtena bere tiaa bi no, Petro bisaa sɛ: “Awurade, ɛhe na worekorɔ?” Yesu buaa no sɛ: “Baabi a merekɔ no wontumi nni m’akyi seesei, nanso akyire yi wobɛdi akyire aba.” Asɛm no yɛɛ Petro nwonwa maa ɔkaa sɛ: “Awurade, adɛn nti na mentumi nni w’akyi seesei? Mede me kra bɛto hɔ ama wo.”—Yohane 13:36, 37.\nAfei Yesu kɔfaa biribi a na asi atwam bae. Bere bi a ɔmaa asomafo no kɔkaa asɛm no wɔ Galilea no, ɔkaa sɛ mma wɔmmfa akwantu anaa aduane bɔtɔ. (Mateo 10:5, 9, 10) Bere a Yesu kaee wɔn saa asɛm no, ɔbisaa wɔn sɛ: “Biribi hiaa mo anaa?” Asomafo no nso buaa sɛ: “Dabi!” Ɛnde dɛn na na afei wɔbɛyɛ? Yesu kyerɛɛ nea wɔnyɛ. Ɔka kyerɛɛ wɔn sɛ: “Momma deɛ ɔwɔ sika kotokuo no mfa, na deɛ ɔwɔ akwantuo bɔtɔ no nso saa ara; na ma deɛ ɔnni nkrantɛ no ntɔn n’atadeɛ ngugusoɔ na ɔntɔ bi. Na meka kyerɛ mo sɛ, ɛtwa sɛ deɛ wɔatwerɛ yi ba mu wɔ me so sɛ, ‘Wɔkan no fraa mmaratofoɔ.’ Na deɛ ɛfa me ho no renya mmamu.”—Luka 22:35-37.\nNá ɛrenkyɛ na wɔabɔ Yesu asɛndua mu aka abɔnefo ho. Nea ɛbɛsi saa bere no na na Yesu reka ho asɛm. Ɛfiri saa bere no, na nkurɔfo bɛtan n’akyidifo no ani paa. Ná ɛyɛ asomafo no sɛ wɔaboa wɔn ho, enti wɔkaa sɛ: “Awurade, hwɛ! nkrantɛ mmienu nie.” Ɔka kyerɛɛ wɔn sɛ: “Ɛyɛ.” (Luka 22:38) Esiane sɛ na wɔkura nkrantɛ mmienu nti, akyiri yi Yesu de yɛɛ adesuade kyerɛɛ wɔn biribi foforo.\nDɛn na ɛkɔfaa akyinnyegye baa asomafo no ntam? Dɛn na Yesu ka de tenee wɔn adwene?\nApam bɛn na Yesu ne n’asuafo anokwafo no yɛe?\nNá Petro gye ne ho di paa. Nanso dɛn na Yesu ka kyerɛɛ no?


Nnwom 89 | Intanɛt So Bible| Wiase Foforɔ Nkyerɛaseɛ\nYehowa dɔ a enni huammɔ ho dwom\nApam a ɔne Dawid yɛe (3)\nDawid aseni betim afebɔɔ (4)\nNea Onyankopɔn asra no no frɛɛ no “m’Agya” (26)\nApam a ɔne Dawid yɛe no betim (34-37)\nObiara rentumi nnye ne ho mfi Ɔdamoa nsam (48)\nMaskil.* Esrahini Etan+ dwom. 89 Mɛto Yehowa dɔ a enni huammɔ ho dwom akosi daa. Mede m’ano bɛka wo nokwaredi ho asɛm akyerɛ awo ntoatoaso nyinaa. 2 Efisɛ maka sɛ: “Ɔdɔ a enni huammɔ betim hɔ afebɔɔ,*+Na wo nokwaredi nso, woama agyina pintinn wɔ ɔsoro.” 3 Wokae sɛ: “Nea mapaw no no, me ne no ayɛ apam;+Maka ntam akyerɛ m’akoa Dawid+ sɛ: 4 ‘Mɛma w’aseni*+ atim afebɔɔNa mama w’ahengua ase atim wɔ awo ntoatoaso nyinaa+ mu.’” (Sela) 5 O Yehowa, ɔsoro kamfo anwonwade a woayɛ,Na akronkronfo asafo nso kamfo wo nokwaredi. 6 Hena na ɔte sɛ Yehowa wɔ ɔsoro?+ Hena na ɔne Yehowa sɛ wɔ Onyankopɔn mma+ mu? 7 Wonni Onyankopɔn ho agoru wɔ akronkronfo asafo mu;+Ɔyɛ kɛse na ne ho yɛ hu ma wɔn a wɔatwa ne ho ahyia nyinaa.+ 8 O asafo Yehowa Nyankopɔn,Hena na ɔwɔ ahoɔden te sɛ wo, O Yah?+ Wo nokwaredi atwa wo ho ahyia.+ 9 Wo na wudi ɛpo a ehuru kutukutu no so;+Sɛ n’asorɔkye rebobɔ ba a, wo na woma ɛyɛ dinn.+ 10 Woabubu Rahab+ pasaa na woakum no.+ Wode wo basa a ɛyɛ den no abɔ w’atamfo ahwete.+ 11 Ɔsoro yɛ wo dea, na asaase nso yɛ wo dea;+Asaase a ɛma nnɔbae ne nea ɛwɔ mu nyinaa,+ wo na woyɛe. 12 Wo na wobɔɔ atifi fam ne anaafo fam;Tabor+ ne Hermon+ de anigye yi wo din ayɛ. 13 Tumi wɔ wo basa mu,+Wo nsa yɛ den,+Na woama wo nsa nifa so kɔ soro.+ 14 Trenee ne atɛntrenee yɛ w’ahengua nnyinaso;+Ɔdɔ a enni huammɔ ne nokwaredi wɔ w’anim.+ 15 Anigye ne ɔman a wɔbɔ ose.+ O Yehowa, w’anim hann mu na wɔnantew. 16 Wo din ma wodi ahurusi daa nyinaa,Na wo trenee ma wonya anuonyam. 17 Wone wɔn ahoɔden+ ne wɔn anuonyam,Na w’adom ma yɛn ahoɔden yɛ kɛse.*+ 18 Yɛn kyɛm yɛ Yehowa dea,Na yɛn hene yɛ Israel Kronkronni no dea.+ 19 Saa bere no wokasa kyerɛɛ w’anokwafo wɔ anisoadehu mu sɛ: “Mama otumfo bi ahoɔden;+Mapaw obi afi ɔman no mu, na mama no so.+ 20 Mahu m’akoa Dawid;+Mede me ngo kronkron asra no.+ 21 Mede me nsa beso no mu,+Na me basa bɛhyɛ no den. 22 Ɔtamfo biara rentwa tow mma no,Na ɔbɔnefo biara renhyɛ no so.+ 23 Mɛyɛ n’atamfo pasaa wɔ n’anim,+Na wɔn a wokyi no no, mɛka wɔn agu.+ 24 Medi no nokware na mada ɔdɔ a enni huammɔ adi akyerɛ no,+Na me din bɛma n’ahoɔden ayɛ kɛse.* 25 Mede po bɛhyɛ ne nsa,Na mɛma ne nsa nifa adi nsubɔnten so.+ 26 Ɔbɛka akyerɛ me sɛ: ‘Wone m’Agya,Me Nyankopɔn, ne me nkwagye Botan.’+ 27 Mede no bɛyɛ abakan,+Na ɔbɛyɛ kɛse asen asaase so ahemfo nyinaa.+ 28 Mɛma me dɔ a enni huammɔ ne no atena daa,+Na apam a me ne no ayɛ no rensɛe da.+ 29 Mɛma n’aseni* atim daa,Na n’ahengua bɛkyɛ te sɛ ɔsoro.+ 30 Sɛ ne mma po me mmaraNa wɔannantew m’atemmusɛm mu, 31 Sɛ wobu m’ahyɛde soNa wɔanni me mmara nsɛm so a, 32 Ɛnde wɔn asoɔden nti, mede abaa bɛtwe wɔn aso,+Na wɔn mfomso nti, mɛhwe wɔn. 33 Nanso meremfa me dɔ a enni huammɔ nkame no da,+Na me bɔhyɛ nso, meremmu so da.* 34 Meremmu m’apam so,+Na merensesa m’anom asɛm.+ 35 Meyɛ kronkron; maka ntam no nko ara de, na maka;Merentwa Dawid nkontompo.+ 36 N’aseni* betim afebɔɔ,+Na n’ahengua bɛkyɛ te sɛ owia wɔ m’anim.+ 37 Ebetim hɔ daa te sɛ ɔsram,Na ayɛ sɛ ɔdansefo nokwafo a ɛwɔ wim.” (Sela) 38 Nanso wo mmom na woapo nea woasra no no, na woatow no akyene;+Wo bo afuw nea woasra no no. 39 Apam a wo ne w’akoa ayɛ no, woama ayɛ atantanne;Woatow n’ahenkyɛw* ato fam ama ɛho agu fĩ. 40 Aban a ɔde abo ayɛ no, woabubu ne nyinaa agu;N’abannennen nso, woasɛe no pasaa. 41 Wɔn a wɔretwam nyinaa fom ne ho nneɛma;N’anim agu ase wɔ wɔn a wɔte bɛn no no anim.+ 42 Wɔn a wɔne n’ani nhyia no, woama wɔadi nkonim;*+Woama n’atamfo nyinaa adi ahurusi. 43 Afei nso, woama ne sekan aka ne nsam,Na woamma wannyina wɔ akono. 44 Woasɛe n’anuonyam,Na woatow n’ahengua akyene fam. 45 Woatwa ne mmerantebere nna so;Woafura no animguase. (Sela) 46 O Yehowa, wode wo ho besie akosi da bɛn? Afebɔɔ anaa?+ W’abufuw bɛkɔ so adɛw sɛ ogya? 47 Kae sɛ me nkwa nna yɛ tiaa.+ Asaase so nnipa nyinaa, wobɔɔ wɔn kwa anaa? 48 Onipa bɛn na ɔte ase a ɔrenwu da?+ Obetumi agye ne ho* afi Ɔdamoa* nsam anaa? (Sela) 49 O Yehowa, ɔdɔ a enni huammɔ a bere bi wodaa no adi,Nea wo nokwaredi nti wokaa ho ntam kyerɛɛ Dawid no,+ ɛwɔ he? 50 O Yehowa, kae sɛnea nkurɔfo atwa wo nkoa adapaa;Hwɛ sɛnea masoa aman pii adapaatwa.* 51 O Yehowa, hwɛ sɛnea w’atamfo ayeyaw me;Baabiara a nea woasra no no bɛfa no, wɔyeyaw no. 52 Ayeyi nka Yehowa daa. Amen ne Amen.+\n^ Anaa “bɛtena hɔ daa.”\n^ Nt., “ma yɛn abɛn so.”\n^ Nt., “bɛma n’abɛn so.”\n^ Nt., “Na me nokwaredi nso, meremma ɛnnan atoro.”\n^ Nt., “woama wɔn nsa nifa so.”\n^ Nt., “masoa aman pii adapaatwa wɔ me kokom.”